title: Charleston (Länsi-Virginia)

text: Länsi-Virginian yliopiston lääketieteellinen tiedekunta toimii Charlestonissa. Yksityisessä Charlestonin yliopistossa on yli 2300 opiskelijaa. Se on perustettu vuonna 1888. Kaupungissa toimii myös yksityinen University of Charleston ja historiallisesti afroamerikkalainen West Virginia State College.


title: Baldassare Donato

text: Baldassare Donato (1525/1530 – kesäkuu 1603) oli italialainen säveltäjä. Hän sävelsi sekä hengellistä että maallista musiikkia.


title: Baldassare Donato

text: Donaton varhaisista vuosista ei ole säilynyt tietoa. Edes hänen syntymäpaikkaansa ei tiedetä. Donaton tiedetään toimineen laulajana Venetsiassa vuodesta 1550 lähtien. Myöhemmin elämässään hän toimi Venetsiassa "maestro di cappellana".


title: Yleismaantiede

text: Yleismaantiede on maantieteen toinen päähaara erotuksena aluemaantieteestä. Yleismaantiede tutkii laajassa mittakaavassa maantieteellisiä ilmiöitä sekä luonnossa, että ihmisen toiminnassa ja kiinnittää huomiota erityisesti syy-seuraussuhteisiin ja niiden ilmenemiseen. Toinen maantieteen päähaara on aluemaantiede, joka tutkii tietyllä alueella tapahtuvia ilmiöitä eikä niinkään keskity syy-seuraussuhteiden etsimiseen. Tutkimuskohteittensa perusteella yleismaantiede jaetaan edelleen useammiksi haaroiksi.


title: Yleismaantiede

text: Luonnonmaantiede keskittyy tutkimaan maapallon luontoa ja avaruutta ihmisen toiminnasta riippumattomana kokonaisuutena. Luonnonmaantiede käyttää hyväkseen aluemaantieteessä saatuja havaintoja ja pyrkii selittämään niitä ja luonnonilmiöiden syy-yhteyksiä. Huolimatta luontoon ilman ihmistä keskittyvästä lähtökohdasta, ihminen on otettava huomioon mm. eroosiovoimana ja viime aikoina on alettu selvitellä yhä enemmän myös ihmisen ja luonnon välisiä vuorovaikutuksia.


title: Yleismaantiede

text:
Kulttuurimaantiede taas tutkii maapalloa ja sen pintaa ihmisen toiminnan kenttänä. Tutkimuskohteittensa perusteella kulttuurimaantiedekin jakaantuu lukuisiin osiin, joita ovat
väestömaantiede, terveysmaantiede, asutusmaantiede, kaupunkimaantiede, talousmaantiede, sosiaalimaantiede ja poliittinen maantiede. Kulttuurimaantieteen haarat liittyvät toisiinsa hyvin läheisesti, ja sillä on liittymäkohtia myös sosiaalitieteisiin. Kulttuurimaantiede käsittää kaiken sen, mikä on aiemmin kuulunut antropogeografiaan. Monimutkaisten vuorovaikutussuhteidenkin selvittäminen on tullut mahdolliseksi tietokoneiden ja tilastollisten menetelmien kehittymisen ansiosta.


title: Yleismaantiede

text: Kulttuurimaantiedettä voidaan soveltaa myös yhteiskunnan tarpeisiin, kuten alueellisia järjestelmiä koskevan päätöksenteon valmisteluun ja aluesuunnitteluun. Tämä maantieteen haara on suunnittelumaantiedettä. Sen alaan kuuluu niin kunnan kuin väliportaan ja koko valtakunnankin aluesuunnittelu.


title: Yleismaantiede

text: Luonnonmaantiede on yhteistyössä biologian, geologian, meteorologian ja geofysiikan sekä maatalous- ja metsätieteiden kanssa. Kulttuurimaantiede taas liittyy etenkin taloustieteeseen, sosiologiaan, historiaan ja psykologiaan.


title: San Gimignano

text: San Gimignano on pieni kaupunki Italiassa Firenzen ja Sienan kupeessa Toscanassa.


title: San Gimignano

text: Kaupunki on tunnettu muun muassa arkkitehtuuristaan ja etenkin torneistaan. San Gimignanoa kutsutaan "Sadan tornin kaupungiksi", koska kaupunkia perustettaessa siellä oli liki sata tornia. Sotien ja luonnonmullistuksien seurauksena torneja on jäljellä enää 14. San Gimignanossa on useita kirkkoja, ja niiden freskot ovat maailmankuuluja.


title: San Gimignano

text: San Gimignanon historiallinen keskusta torneineen on myös valittu Unescon maailmanperintöluetteloon.


title: San Gimignano

text: San Gimignano on toiminut linnoituskaupunkina, mutta läheisen Firenzen vaikutuksesta siellä on myös taidetta.


title: San Gimignano

text: Toisessa maailmansodassa San Gimignanossa säilytettiin englantilaisia, ranskalaisia ja amerikkalaisia siviilisotavankeja. Firenzessä vaikuttanut englantilaisrouvien ryhmä The Scorpioni oli vangittuna siellä kesästä 1940 kesään 1944. Aiheesta on tehty myös todellisuuteen perustuva elokuva "Teetä Mussolinin kanssa".


title: Jessica Drake

text: Jessica Drake (s. 14. lokakuuta 1974 Dallas, Texas) on yhdysvaltalainen pornonäyttelijä. Hän aloitti uransa vuonna 2000. Tähän mennessä Drake on esiintynyt lähes kahdessasadassa pornoelokuvassa.


title: Jessica Drake

text: Jessica Drake oli kolmen vuoden ajan naimisissa pornonäyttelijä Evan Stonen kanssa.


title: The Scorpioni

text:
The Scorpioni oli Firenzessä 1930–1940 luvulla vaikuttanut englantilaisnaisten ryhmä, joka oli saanut nimensä pisteliäästä ja hyökkäävästä tavastaan, jolla he suhtautuivat italialaisiin ja etenkin amerikkalaisiin. Heihin kuului muun muassa Britannian Italian-suurlähettilään leski ja kotiopettajatar Mary O'Neill. Kyseiset rouvat olivat toisen maailmansodan aikana vangittuna San Gimignanon linnoituskaupungissa.
Rouvien kantapaikkoja olivat "Gran Caffé Doney" ja Uffizin taidemuseo, jonne he olivat perustaneet niin sanotun "English Tea Room"in. Luultavasti kyseinen rouvasjoukko eli Britannian Firenzen-konsulaatin suojeluksessa.


title: The Scorpioni

text: Rouvista on tehty myös elokuva Teetä Mussolinin kanssa, joka perustuu Franco Zeffirellin nuoruudenmuistelmiin. Zeffirelli kasvoi kyseisten rouvien kasvatuksessa.


title: The Scorpioni

text: Ryhmä on jäänyt suuremmatta huomiotta historiankirjoituksessa, ja se yhdistetään miltei aina Franco Zeffirellin elokuvaan Teetä Mussolinin kanssa. Ryhmä ei kuitenkaan ole kuvitteellinen yhteisö, vaan se mainitaan muun muassa Firenzessä 1930-luvulla asuneen kirjailijatar Violet Trefusisin muistelmissa.


title: Papinniemi

text: Papinniemi on kylä pohjoisella Heinävedellä, Juojärven rannalla. Kylässä sijaitsee paljon loma-asuntoja.


title: Papinniemi

text: Papinniemen Juurikkasalmen rannalla sijaitsee Suomen merkittävimpiin matkailunähtävyyksiin kuuluva ortodoksinen Valamon luostari, josta on matkaa valtatie 23:lle noin 4,5 kilometriä. Kun Laatokan Valamossa toiminut luostari joutui talvisodan ja sen päättäneen rauhanteon myötä muuttamaan, evakkosijoituksien jälkeen paikaksi valikoitui kahden vierailukerran jälkeen tila Heinäveden Papinniemessä. Valamon luostarille kuuluu laajat maa-alueet kylästä ja Luutsalon saaresta. Luostarin alueella on sijainnut Papinniemen kartano, jonka päärakennus on nykyisin luostarin johtajan käytössä. Luostarilla on myös oma laivalaiturinsa sekä vierasvenesatama. Valamon Vesiliikenne Oy liikennöi laivallaan M/S Sergei kesällä päivittäin Taivallahden sekä Varistaipaleen kanaville tai Juojärvellä sijaitsevalle Täyssinän rauhan rajakivelle, joka on nykyään Heinäveden ja Liperin kuntien rajamerkki. Juojärveltä pääsee vesitse pohjoisen Juojärven kuntiin tai Taivallahden ja Varistaipaleen kanavia myöten Varisvedelle ja siitä edelleen Kermajärvelle Heinäveden ja Savonlinnan suuntaan tai Suvasvedelle Vehmersalmen ja Kuopion suuntaan ja esimerkiksi Lintulan luostariin.


title: Papinniemi

text: Coordinates: 62°34'N 28°48'E


title: Faradayn vakio

text: Faradayn vakio (merkitään tunnuksella F) määritellään Avogadron vakion ja alkeisvarauksen tulona:


title: Faradayn vakio

text: missä "N" on Avogadron vakio (n. 6,02 x 10 mol) ja "q" on elektronin varaus (n. 1,602 x 10 coulombia).


title: Faradayn vakio

text: Faradayn vakion virallinen arvo on NIST:n mukaan 96 485,3383 C/mol. Laskuissa käytetään usein likiarvoa 96 500 C/mol (tai As/mol).


title: Faradayn vakio

text: Faradayn vakio ilmoittaa, kuinka suuri sähkövirta tarvitaan hajottamaan aikayksikössä yksi mooli sellaista elektrolyyttiä, joka koostuu yhdenarvoisista ioneista. Kääntäen, sekunnissa hajoava moolimäärä tällaista elektrolyyttiä saadaan jakamalla virta Faradayn vakiolla. Esimerkiksi hopeanitraatti (AgNo) koostuu yhdenarvoisista positiivista Ag- ja negatiivisista NO-ioneista. Näin ollen yhden ampeerin virta hajottaa sekunnissa 1/96485 = 0,00001064 moolia eli 0,01064 millimoolia hopeanitraattia vapauttaen yhtä monta millimoolia hopeaa, mikä vastaa 0,010364 ·107,8682 = 1,118 milligrammaa, koska hopean atomipaino on 107,8682. . Tällä tavoin Faradayn vakio voitiin jo 1800-luvulla määrittää varsin tarkasti, ja itse asiassa ampeerille vahvistettiin aikoinaan hopeanitraatin hajoamiseen perustuva määritelmäkin.


title: Faradayn vakio

text: Sen jälkeen, kun Robert Millikan vuonna 1909 onnistui varsin tarkasti määrittämään alkeisvarauksen suuruuden, voitiin Avogadron vakion arvo laskea jakamalla Faradayn vakio alkeisvarauksella.


title: Faradayn vakio

text: Sähkömäärän ja ainemäärän välisen suhteen kehitti englantilainen Michael Faraday vuonna 1834.


title: Uutisikkuna

text: Uutisikkuna on Yleisradion ohjelma, jota lähetetään Yle TV1:ssä ja Yle TV2:ssa silloin, kun kanavilla ei lähetetä muuta ohjelmaa. Uutisikkunasta voi lukea päivän tärkeimmät uutiset, urheilutulokset ja tuoreen säätiedotuksen. Uutisikkunaa lähetettiin myös YLE24 -kanavalla sen toimiessa vuosina 2001–2007.


title: Uutisikkuna

text: Uutisikkuna alkoi vuonna 1991 nimellä "Teksti-tv:n Uutisruutu". Aluksi se oli teksti-TV:n sivu, jota lähetettiin TV1:ssä arkiaamuisin kello 6.00–8.55. Siten nekin, joiden vastaanottimissa ei ollut teksti-TV-toimintoa, pystyivät seuraamaan uutisia. Jo aiemmin 1980-luvulla lähetettiin toisinaan 5–10 minuuttia teksti-tv:n uutisia ja säätä sekä suomeksi että ruotsiksi TV1:n ja TV2:n päivän ohjelmalähetyksen päätteeksi. Jossakin vaiheessa Uutisruutua alettiin lähettää myös yöaikaan (alun perin illan viimeisen ohjelman jälkeen näytettiin hetken aikaa teksti-tv:n mainoksia uutisten sijaan), ja 30. tammikuuta 1995 Uutisruudun nimeksi vaihdettiin "Uutisikkuna". Samassa yhteydessä myös Yle Radio Suomi alkoi lähettää uutisia öisin tasatunnein. Lopulta Uutisikkuna korvasi testikuvan, kun kesäkuussa 1998 TV1 alkoi lähettää Uutisikkunaa päivisinkin.


title: Uutisikkuna

text: Vuodesta 2000 alkaen Uutisikkuna ei ollut enää teksti-TV:n sivu, vaan siinä on taustakuva, ja uutisartikkelit on kirjoitettu sans-serif-fontilla. Uutisikkunassa voi jopa nähdä uutisaiheisiin liittyviä kuvia, minkä toteuttaminen teksti-TV:ssä on teknisesti mahdotonta. Sisällöltään Uutisikkunan artikkelit olivat vuosina 1991–2010 kuitenkin identtisiä tai lähes identtisiä teksti-TV:n uutisten kanssa. Loppuvuonna 2010 tehdyn uudistuksen myötä, uutiset ovat nykyään peräisin Yle Uutisten internet-sivuilta, joten ne ovat lyhentyneet myös muutaman lauseen pituisiksi. Aikaisemmin kuvia näkyi Uutisikkunassa vain silloin tällöin, mutta nykyisin lähes aina, paitsi säätiedotusten yhteydessä. Aluksi kuva näkyy suurena, mutta tekstin tullessa ruutuun se pienenee.


title: Uutisikkuna

text: Uutisikkunan ensimmäinen graafinen versio otettiin käyttöön keväällä 2000, jolloin siinä oli taustakuvana still-kuva uutistunnuksesta. Toinen versio tuli käyttöön marraskuussa 2000, jolloin taustakuvaa päivitettiin. Kolmas versio tuli käyttöön vuonna 2004. YLE24 -yksikön aikainen tyyli säilyi kanavan lopettamisesta huolimatta lokakuuhun 2010 asti, jolloin Uutisikkuna päivittyi Yle Uutiset -yksikön tyyliksi. Sen jälkeen ulkoasu uudistettiin 5. maaliskuuta 2012; muutos oli kuitenkin lähinnä facelift Ylen uuteen graafiseen ilmeeseen sopivaksi. Helmikuussa 2013 myös Yle Uutisten ilme uudistui, mutta Uutisikkuna päivittyi vasta 13. joulukuuta 2017.


title: Uutisikkuna

text:
Vuosina 1998–2003 Uutisikkunaa lähetettiin TV2:ssa silloin, kun TV1:ssä oli meneillään arkisin Aamu-TV tai viikonloppuaamuisin lastenohjelmat (ennen kuin ne siirtyivät tammikuussa 2001 TV2:n puolelle). Kello 9.15 Aamu-TV:n päättyessä TV1:ssä, TV2:ssa Uutisikkuna vaihdettiin testikuvaan. Viikonloppuisin TV2 näytti Uutisikkunaa ohjelmalähetyksen alkuun asti, mikäli lastenohjelmat eivät päättyneet sitä ennen. 17. helmikuuta 2003 TV2:n Uutisikkunan ja testikuvan korvasivat mobiilipelit. Uutisikkuna korvasi jälleen mobiilipelit Yle TV2:ssa yöaikaan 18. huhtikuuta 2011 alkaen.
Uutisikkunan taustalla kuuluu Yle Radio Suomen radiolähetys. Vuosina 2000–2012 Uutisikkunan taustaääneksi vaihdettiin aamulla klo 6.00 Yle Radio 1:n lähetys päivän ajaksi. Vuosina 2012–2018 Yle TV2:n Uutisikkunan taustalla kuului Yle Puhe.


title: Uutisikkuna

text: Uutisikkunaa lähetetään myös TV Finland -kanavalla ohjelmasisällön lähetysajan ulkopuolella, mutta TV Finland käyttää erilaista versiota Uutisikkunasta kuin Yle TV1 ja Yle TV2. TV Finlandin oman Uutisikkunan taustaäänenä on Yle Puhe. Yle TV1 ja Yle TV2 lähettävät Uutisikkunaa enimmäkseen öisin, mutta myös joka neljäs keskiviikkopäivä muutaman tunnin huoltokatkon vuoksi. TV Finlandilla Uutisikkunaa voi nähdä myös päivisin enintään 30–60 minuuttia. Vuoden 2013 alkupuolella TV2 näytti Uutisikkunaa päivisin vähintään 15 minuutin ajan joka arkipäivä, muutamaa poikkeusta lukuun ottamatta.


title: Uutisikkuna

text: Yle Teema & Femillä Uutisikkunan vastineena on ruotsinkielinen "Textnytt", jonka taustaäänenä on Yle Vegan lähetys. Vuoden 2011 syksyllä Textnytt oli saanut väistyä SVT Worldin ohjelmien tieltä, mutta sitä nähtiin yhä harvakseltaan kansallisesti ja säännöllisesti niillä alueilla, joilla SVT Worldin ohjelmat eivät näkyneet niiden tilalla. SVT Worldin lopetettua sekä Yle Teeman ja Yle Femin yhdistyttyä samalle kanavapaikalle, Textnyttiä on jälleen lähetetty enemmän.


title: Uutisikkuna

text: Ennen yhdistymistä samalle kanavapaikalle Yle Femin kanssa, Yle Teemalla näkyi öisin ohjelma nimeltään "Teematieto", jolla mainostettiin Yle Teeman ohjelmistoa. Teematiedon taustaäänenä kuului Yle Radio 1.


title: Puudutus

text: Puudutus on lääketieteellinen toimenpide, jossa lamautetaan tuntoaisti ja samalla poistetaan kivuntunto. Tällä tavoin potilaille voidaan suorittaa esimerkiksi leikkauksia, luun oikaisuja (jos esim. nilkka on nyrjähtänyt pois sijoiltaan) tai muita toimenpiteitä ilman kipua.


title: Puudutus

text: Tehokas puudutus keksittiin lääketieteessä vuonna 1884, kun itävaltalainen silmälääkäri Karl Koller keksi käyttää kokaiiniliuosta silmän puuduttamiseen. Ensimmäinen synteettinen puudutusaine prokaiini keksittiin vuonna 1904.


title: Ticonderoga-luokka

text: Ticonderoga-luokka on Yhdysvaltain laivaston kahdenkymmenenseitsemän aluksen muodostama ohjusristeilijäluokka. Hävittäjäluokan hankinta ja ensimmäisten alusten tilaus vahvistettiin vuonna 1978. Luokan alukset luokiteltiin uudelleen 1. tammikuuta 1980 ohjusristeilijöiksi. Luokan ensimmäinen alus "USS Ticonderoga" laskettiin vesille 22. tammikuuta 1983.


title: Ticonderoga-luokka

text: Niiden elektronisen varustuksen muodostaa AEGIS-tutkajärjestelmä, jonka tärkeimmät osat ovat SPY-1A, SPS-49 ja SPG-62 tutkat sekä SQS-53 kaikuluotain.


title: Ticonderoga-luokka

text: Luokan alusten suunnittelu pohjautui Spruance-luokan hävittäjiin. Siinä esiteltiin samalla uuden sukupolven ohjuksin varustettu sotalaiva, joka valmistettiin AEGIS-tutkan vaatimusten mukaan. Tutka kykenee saman aikaisesti valvomaan toiminta-alueen tapahtumia, seuraamaan maaleja ja ohjaamaan ohjukset maaleihin. Alusluokka oli myös ensimmäisiä moduleina valmistettuja eikä perinteisesti kölistä ylöspäin. Alusten kansirakenteita on muutettu etukannella ja takakannella kahden antennien vaatiman rakennelman tarpeiden mukaan. Luokan alukset ovat ulkoisesti lähes identtisiä lukuun ottamatta ohjusjärjestelmä vaihdoksen aiheuttamia muutoksia.


title: Ticonderoga-luokka

text: Operaatioanalyysiä käytettiin alusten miehistötarpeen kartoitukseen, jonka tuloksena kyettiin vähentämään neljä upseeria ja 44 miehistönjäsentä alun perin suunnitellusta perinteiseen tehtäväjakoon perustuneesta miehistöstä. Kuitenkin suuren miehistötarpeen Mk 26 ohjusjärjestelmän korvaaminen pitkälle automatisoidulla Mk 41 ohjusjärjestelmällä oli vaikeasti toistettavissa Mk 45 127 millimetrin tykin kohdalla. Ristelijöillä on tykit sekä etu- että takakannella. Alusten suurempi varustus nosti uppouman 6 900 tonnista 9 600 tonniin.


title: Ticonderoga-luokka

text: Lisäntyneen tutkakapasiteetin lisäksi viidennen aluksen "USS Thomas S. Gatesin" jälkeen valmistetuilla aluksilla on toteutettu Mk 26 järjestelmän korvaaminen Mk 41 VLS -järjestelmällä. Kaksi VLS järjestelmää mahdollistavat 122 ohjuksen varastoinnin ja käytön aluksille. Siiloihin voidaan ladata erilaisia ohjuksia kuten Tomahawk-risteilyohjuksia, Standard- ja Sea Sparrow -ilmatorjuntaohjuksia ja ASROC-sukellusveneentorjuntaraketteja. VLS-järjestelmään sijoitetut ohjukset ovat jatkuvasti käyttövalmiina, mikä lyhentää vasteaikaa hälytyksestä laukaisuun. Normaali ohjusjakauma on 80 SM-2, 16 ASROC ja 26 Tomahawk-ohjusta. Mk 26 järjestelmään kyettiin sijoittamaan vain 88 ohjusta ja se ei ollut kykenevä laukaisemaan Tomahawk-risteilyohjuksia. Siten kylmän sodan päätyttyä viisi ensimmäistä luokan alusta palvelivat lähinnä Yhdysvaltain rannikkovesillä.


title: Ticonderoga-luokka

text: Amiraali Zumwaltin vastaanotettua laivastonkomentajan tehtävät hän vaati suurta määrää Aegis-tutkalla varustettuja aluksia. Kustannus- ja tonnistosyistä alusten pääaseeksi tuli Mk 26 Mod2 64-ohjuksen laukaisualusta, joihin asennettiin 68 Standard SM-1 ilmatorjuntaohjusta ja kaksikymmentä ASROC-sukellusveneentorjuntaohjusta. Aluksen muina aseina oli kahdeksan Harpoon merimaaliohjusta, kuusi 12,75 tuuman sukellusvenetorpedoputkea ja kaksi viiden tuuman 54 pituuskaliiperin tykkiä. Alukset oli varustettu kahdella helikopterilla.


title: Ticonderoga-luokka

text: Voimanlähteenä aluksilla on neljä kappaletta LM2500-kaasuturbiineja, jotka on kytketty kahteen akseliin. Alusten maksiminopeus on 30 solmua ja toimintasäde 6 000 merimailia kahdenkymmenen solmun nopeudella.


title: Peter Cushing

text: Peter Wilton Cushing (26. toukokuuta 1913 Kenley, Englanti – 11. elokuuta 1994 Canterbury, Englanti) oli arvostettu englantilainen näyttelijä.


title: Peter Cushing

text: Peter Cushing syntyi Kenleyssä Englannissa. Hän aloitti näyttelijän uransa esiintymällä teatterissa; elokuvadebyyttinsä hän teki James Whalen ohjaamassa "Rautanaamiossa". Hänen ensimmäinen merkittävä elokuvaroolinsa oli vuoden 1948 "Hamletissa", jonka kuvausten aikana hän tapasi nuoren Christopher Leen. Cushingista ja Leestä tulikin nopeasti läheiset ystävykset. 1950-luvulta lähtien Cushing alkoi ystävänsä Leen tavoin saada erilaisia rooleja Hammer Film Productions -yhtiön tuottamissa kauhuelokuvissa. Cushing esitti useimmiten tohtori Frankensteinia. Nuoremmille Cushing on kenties tunnetuin Suurmoffi Tarkinin roolista alkuperäisessä "Tähtien sota" -elokuvassa vuodelta 1977. Cushing vetäytyi eläkkeelle 1980-luvun loppupuolella ja alkoi harrastaa maalausta ja lintujen tarkkailua.


title: Peter Cushing

text: Cushing kuoli 81-vuotiaana syöpään Canterburyssa. Hänen ystävänsä Christopher Leen kerrotaan järkyttyneen suuresti kuultuaan Cushingin kuolemasta.


title: Ivan Alypov

text: Ivan Vladimirovitš Alypov (ven. Иван Владимирович Алыпов, s. 19. huhtikuuta 1982 Sverdlovskissa, Neuvostoliitossa) on venäläinen maastohiihtäjä. Alypovin kirkkain saavutus kansainvälisistä arvokisoista on 2006 Torinon olympialaisten parisprintin pronssi yhdessä Vasili Rotševin kanssa. Tammikuussa 2006 hän voitti 50 kilmetrillä kotimaansa Venäjän mestaruuden.


title: Ivan Alypov

text: Maailmancupissa Alypov on voittanut yhden kilpailun: viestin Bernissä 5. joulukuuta 2004. Viestissä hän on sijoittunut lisäksi kerran toiseksi ja kolmanneksi. Ainoan henkilökohtaisen palkintosijansa maailmancupissa Alypov saavutti Otepäässä 10. tammikuuta 2004 sijoituttuaan 30 kilometrin kilpailussa kolmanneksi.


title: Ivan Alypov

text: Alypov lopetti uransa maastohiihtäjänä keväällä 2014.


title: André Franquin

text: André Franquin (3. tammikuuta 1924 – 5. tammikuuta 1997) oli belgialainen sarjakuvataiteilija. Hänen kuuluisimmat luomuksensa olivat Niilo Pielinen ja Marsupilami, ja vähemmän tunnettuja oli Heiska ja Heta. Hän piirsi myös sarjakuvaa Piko ja Fantasio vuosina 1947–1969.


title: André Franquin

text: Franquin opiskeli piirtämistä École Saint-Lucissa vuonna 1943, mutta koulu jouduttiin sulkemaan sodan takia. Sen jälkeen hän oli Brysselissä töissä lyhytikäisessä animaatiostudiossa CBA. Siellä hän kuitenkin tapasi useita tulevia ammattitovereitaan. Heitä olivat Morris eli Maurice de Bevere, Lucky Luken luoja, REF eli René Follet, Peyo eli Pierre Culliford, joka on tunnetuin smurffeista ja Eddy Paape. CBAn konkurssin jälkeen kaikki neljä menivät töihin "Spirou"-lehteen.


title: André Franquin

text: Tuolloin tätä joukkoa (Peyo pois lukien) luotsasi Joseph Gillain (Jijé), joka oli muuttanut osan kodistaan työtilaksi nuorille sarjakuvapiirtäjille. Jijé tuotti tuohon aikaan monta eri sarjakuvaa, joita julkaistiin "Spiroussa". Ryhmä tunnetaan usein nimellä "bande des quatre" (neljän kopla) ja heidän kehittämäänsä tyyliä alettiin myöhemmin kutsua Marcinellen koulukunnaksi. Marcinelle oli yksi Brysselin esikaupunkialueista, jossa "Spiroun" kustantaja Dupuis siihen aikaan sijaitsi.


title: André Franquin

text: Jijé antoi Piko-sarjakuvan Franquinille vuonna 1946 kesken tarinaa "Spirou et la maison préfabriquée." Seuraavien kahdenkymmenen vuoden aikana Franquin loi sarjan oikeastaan kokonaan uudelleen kirjoittaen siihen monipolvisia, pitkiä juonia ja suuren joukon huvittavia hahmoja. Merkittävin niistä oli Marsupilami, pitkähäntäinen, leoparditurkkinen, muniva, puussa asuva apinan tapainen otus.


title: André Franquin

text: 1950-luvun alkuun mennessä Franquin oli löytänyt tyylinsä. Hänen viikoittain Spiroussa ilmestyvä sarjakuvansa sai suursuosion. Jijén tapaan Franquin otti nyt puolestaan opastukseensa joukon nuoria sarjakuvataiteilijoita, joista merkittävimmät olivat Jean Roba, Jean de Maesmaker (Jidéhem) ja Michel Régnier (Greg). He kaikki avustivat häntä Pikon ja Fantasion piirtämisessä.


title: André Franquin

text: Vuonna 1957 "Spiroun" päätoimittaja Yvan Delporte ideoi Franquinille antisankarin Niilo Pielinen ("Gaston Lagaffe", gaffe tarkoittaa ranskaksi kömpelystä). Lopulta tästä täytesarjaksi kaavaillusta hahmosta tuli niin suosittu, että se sai oman viikoittaisen sivunsa.


title: André Franquin

text: 1960-luvun alussa Franquin kärsi muutaman vuoden ajan masennuksesta, jonka takia hän lopetti hetkeksi Pikon ja Fantasion piirtämisen (kesken tarinaa "SOS – Bretzelburg kutsuu"). Niilo Pielistä hän piirsi masennuksestaan huolimatta. Vuonna 1967 Franquin luovutti kokonaan Pikon ja Fantasion piirtämisen Jean-Claude Fournierille. Niilo Pielinen alkoi painottua törmäilyhuumorin sijasta koko ajan enemmän Franquinille tärkeisiin aiheisiin kuten pasifismiin ja luonnonsuojeluun. Niiloa hän piirsi kuolemaansa saakka.


title: André Franquin

text: Suomessa Franquinin sarjakuvat tulivat lukijoille tutuiksi sarjakuvalehdistä "Ruutu" ja "Non Stop".


title: André Franquin

text: Suurin muutos Franquinin tuotannossa tapahtui 1977 hermoromahduksen jälkeen. Silloin hän alkoi työstää satiirista "Idées noires" -sarjakuvaansa (julkaistu suomeksi nimellä Mustat sivut), joka oli sävyltään paljon synkempi.


title: Jakobiitti

text: Jakobiitti voi viitata ainakin seuraaviin:


title: Rapa

text: Rapa tarkoittaa seuraavia:


title: Maan hiljaiset

text:
Maan hiljaiset oli suomalainen pop-yhtye, joka toimi 1980- ja 1990-lukujen vaihteessa.
Yhtyeen pääasiallinen lauluntekijä oli Pauli Ollila, joka myös soitti yhtyeen levytyksillä kaikkia soittimia. Yhtyeen toinen varsinainen jäsen oli Matti Neulanen, joka sanoitti ja lauloi levytyksillä osan yhtyeen kappaleista. Osan sanoituksista teki Petri Salin. Yhtyeen ainoan albumin julkaisi Megamania. Levyn tuottajana toimi Mikko Saarela. Yhtyettä on luonnehdittu älykkään kriittiseksi.


title: Maan hiljaiset

text:
Arkipäivän fasismia (san. Salin-Ollila)
- Citynainen (san. Salin-Ollila)
- Miehen unelma
- Heimo, 41 (san. Neulanen)
- Seksiasiamies (san. Neulanen-Salin-Ollila)
- Linjalla (san. Neulanen-Ollila)
- Maan hiljaiset
///Riistovallan monumentti (san. Neulanen-Salin-Ollila)
- Devilin joukossa (san. Salin-Ollila)
- Oma naama (säv. ja san. Mikko Saarela)
- Rock'n roll -valssi (säv. Shorty Allen san. Sören Ahmot)
- Diplomihanuristi
- Ulkomaankauppaministeri
- Euroviisut (san. Neulanen-Salin-Ollila)


title: Maan hiljaiset

text:
Suomen pitää olla Suomi
- Minun lauluni
- Wolfman
///Kesäloma
- Heräsin
- Rairairai


title: Vaihtosuuntaaja

text: Vaihtosuuntaaja eli invertteri on laite, joka muuntaa tasavirtaa vaihtovirraksi.


title: Vaihtosuuntaaja

text: Vaihtosuuntaajassa on hakkuriteholähde. Nykyisin yksinkertainen vaihtosuuntaaja koostuu oskillaattorin ohjaamasta transistorikytkennästä, joka katkoo sisään tulevaa tasajännitettä muodostaen kanttiaallon. Kanttiaalto johdetaan muuntajaan, josta saadaan ulos halutun suuruinen ja taajuinen vaihtojännite.


title: Vaihtosuuntaaja

text: Vaihtosuuntaajia käytetään esim. autoissa, veneissä ja muissa kulkuvälineissä. Tavallisesti vaihtosuuntaaja ottaa auton tupakansytyttimestä 12 voltin sähkövirran ja muuntaa sen 230 voltin verkkovirraksi Suko-pistorasiaan. Näin autossa voi käyttää verkkovirtaan kytkettäviä laitteita. Autokäyttöön tarkoitetut vaihtosuuntaajat tarjoavat tyypillisesti tehoa 100–300 wattia.


title: Barbadoksen lippu

text: Barbadoksen lippu on Barbadoksen tunnus vaakunan, moton ja kansallislaulun ohella. Lippu otettiin käyttöön virallisesti 30. marraskuuta 1966. Lipun siniset raidat kuvaavat merta ja taivasta ja kullanvärinen Barbadoksen hiekkaa. Kolmikärki keskellä lippua on Neptunuksen ase, ja sen katkennut varsi kuvaa Isosta-Britanniasta irtautumista.


Malankaran jakobiittinen syyrialais-ortodoksinen kirkko, josta käytetään myös nimitystä jakobiittinen syyrialais-ortodoksinen kirkko tai jakobiittinen syyrialaiskristitty kirkko, on lähinnä Lounais-Intian Keralassa vaikuttava orientaaliortodoksinen kirkko, joka kuuluu puoli-autonomisena osana Antiokian syyrialais-ortodoksiseen kirkkoon. Kirkon pääpaikka on Keralan Puthencruzissa. Se edustaa Intiaan varhain, perinteen mukaan jo apostoli Tuomaan mukana saapunutta tuomaskristillisyyttä.


title: Malankaran jakobiittinen syyrialais-ortodoksinen kirkko

text: Antiokian syyrialais-ortodoksinen patriarkka "Ignatius Aphrem II Karim" on Malankaran jakobiittikirkon ylin hengellinen päämies. Paikallinen kirkon johtaja on Intian katolikos "Baselios Tuomas I". Kirkolla on toista miljoonaa jäsentä.


text: Malankaran jakobiittista syyrialais-ortodoksista kirkkoa ei tule sekoittaa samalla alueella toimivaan toiseen tuomaskristittyjen kirkkoon nimeltä Malankaran ortodoksinen syyrialainen kirkko eli "Intian ortodoksinen kirkko". Tämä autokefaliseksi julistautunut kirkko kuuluu samoin orientaaliortodoksisuuden piiriin, ja on eronnut jakobiittisesta syyrialais-ortodoksisesta kirkosta 1900-luvulla.


title: Palimpsesti

text: Palimpsesti (, "palímpsēstos", sanoista "pálin" 'uudestaan' ja "psáō" 'raaputtaa') on antiikin aikainen tai keskiaikainen, useimmiten pergamentille tai papyrukselle kirjoitettu käsikirjoitus, jonka alkuperäinen teksti on myöhemmin pyyhitty tai raaputettu pois ja korvattu uudella tekstillä.


title: Palimpsesti

text:
Kirjoitusmateriaalin kierrättäminen oli tavallista sen kalleuden takia. Pois pyyhityt tekstit olivat yleensä sellaisia, joita ei enää pidetty tarpeellisina tai kiinnostavina. Keskiajalla monet antiikin aikaiset, pakanallisiksi katsotut tekstit kokivat tämän kohtalon.
Vanhemman tekstin voi usein kuitenkin erottaa uudemman tekstin alta joko paljaalla silmällä tai nykytekniikan avulla, esimerkiksi infrapuna- tai multispektrivalokuvauksella. Monia jo kadonneiksi uskottuja antiikin teoksia on sittemmin löytynyt nimenomaan palimpsesteista. Joukossa on tunnettujakin teoksia kuten Ciceron "De re publica" ja eräs Arkhimedeen kirjoittama, matematiikkaa koskeva tutkielma.


title: Palimpsesti

text: Suomalaisetkin ovat osallistuneet yhteiseurooppalaiseen palimpsestien kartoitushankkeeseen, jonka tarkoituksena on kartoittaa Euroopan kirjastoissa ja arkistoissa säilytettäviä kreikankielisiä palimpsesteja.


title: Lukáš Bauer

text: Lukáš Bauer (s. 18. elokuuta 1977 Ostrov nad Ohří, Tšekkoslovakia) on tšekkiläinen uransa lopettanut maastohiihtäjä.. Hän on saavuttanut 15 kilometrin perinteisen hiihtotavan kilpailusta olympiahopeaa Torinosta 2006 ja MM-hopeaa Liberecistä 2009 sekä olympiapronssia saman matkan vapaan kilpailusta ja viestistä Vancouverista 2010. 50 kilometrin perinteisen hiihtotavan kilpailussa hän sai MM-hopeaa Falunissa 2015. Hän voitti Tour de Skin ja maailmancupin kokonaiskilpailun kaudella 2007–2008. Kaudella 2009–2010 hän voitti toistamiseen Tour de Skin. Vuonna 1997 hän voitti juniorien MM-hopeaa 30 kilometrin vapaan hiihtotavan kilpailussa.


title: Lukáš Bauer

text: Maailmancupissa Bauer on voittanut urallaan yksitoista osakilpailua, joista ensimmäisen 18. tammikuuta 2003 Nové Městossa. Hän on 181 senttimetriä pitkä ja painaa 71 kilogrammaa.


title: Dallas Superstars

text: Dallas Superstars on suomalaisten dancemusiikin pioneerien Heikki "Bostik" Liimataisen ja Jaakko "JS16" Salovaaran lähinnä elektronista tanssimusiikkia levyttävä yhtye. Liimatainen ja Salovaara perustivat sen vuonna 2002. Yhtye on tähän mennessä julkaissut kaksi albumia. Näistä ensimmäinen oli "Flash", josta julkaistiin singleinä kappaleet "Helium", "Fast Driving", "I Feel Love" sekä "Ready To Go". Kyseiset singlet ovat tanssittaneet ihmisiä ympäri Eurooppaa tiiviiseen tahtiin, ja varsinkin "Helium" on saanut kriitikoilta ylistäviä kehuja. Toinen albumi, "Higher State" julkaistiin 15. maaliskuuta 2006.


title: Explorer 1

text: Explorer 1 oli Yhdysvaltain ensimmäinen satelliitti. Se sai YK:n rekisterissä nimen Satellite 1958 Alpha. Satelliitti laukaistiin osana Yhdysvaltain osuutta kansainväliseen geofysikaaliseen vuoteen (IGY, International Geophysical Year) vuosina 1957–1958.


title: Explorer 1

text: Satelliitti oli myös osana presidentti Eisenhowerin sisäpoliittista kampanjaa opposition demokraattien väitteitä vastaan, että Neuvostoliitto on saanut yliotteen ydinaseita kuljettavissa ohjuksissa.


title: Explorer 1

text: Explorer 1:n rakensi NASAan liitetty entinen US Armyn laboratorio, Jet Propulsion Laboratory (JPL). JPL:n johtaja William Pickering johti itse tätä projektia. Satelliitin tiedelaitteet – geigermittari kosmisten säteiden mittaukseen, lankaristikko ja mikrofoni mikrometeoriittien havainnointiin – suunnitteli James Van Allen Iowan yliopistossa. Satelliitti oli itse asiassa kantoraketin ylin Sergeant-rakettivaihe varustettuna tällä tiedeinstrumentaatiolla ja tietoliikenneyhteydellä. Satelliittin eli raketin asennonsäätö avaruudessa epäonnistui – se alkoi pyöriä päähitausakselinsa ympäri. Tällä ei kuitenkaan ollut vaikutusta mittauksiin tai radiolinkkiin maahan. Nikkelikadmium-akut toimivat 23. toukokuuta 1958 asti. Aurinkokennot eivät tuolloin olleet käytettävissä, joten akun kapasiteetti rajoitti toiminta-aikaa niin Neuvostoliiton kuin Yhdysvaltain satelliiteissa.


title: Explorer 1

text: Satelliitti laukaistiin Wernher von Braunin kehittämän Yhdysvaltain maavoimien Redstonen varikolla kehittämän Jupiter-C-kantoraketin muunnoksen Juno I:n avulla. Se oli eräs versio Yhdysvaltain armeijan keskimatkan Redstone-ydinohjuksesta.


title: Explorer 1

text: Armeija oli halunnut laukaista ensimmäisen satelliitin, jota kehitettiin vuonna 1954 Project Orbiter -projektissa. Projekti peruutettiin vuonna 1955, koska presidentti Eisenhower halusi, että Yhdysvaltain ensimmäinen satelliitti on siviilisatelliitti, jollaisena pidettiin Yhdysvaltain laivaston kehittämää Project Vanguard -satelliittia. Tämä päätös oli ulkopoliittinen ja liittyi avaruusjuridiikkaan – myös Yhdysvalloissa haluttiin saada lain tulkinta, että avaruudessa eri maiden ylilento on sallittua, myös vakoilusatelliiteilla.


title: Explorer 1

text: Sputnik 1 -satelliitin laukaisun 4. lokakuuta 1957 jälkeen myös von Braunin tiimi sai rahoituksen Explorer 1 -satelliittiin, joka laukaistiin 1. helmikuuta 1958. Explorer 1 löysi nk. van Allenin säteilyvyöhykkeet.


title: Explorer 1

text: Explorer 1:n luultiin kauan olevan niin korkealla radalla, että se kiertäisi Maapalloa ikuisesti; tulevaisuuteen sijoitetuissa nuortenkirjoissa se onkin bongauskohde. Tosiasiassa satelliitin rata aleni hitaasti, kunnes lopulta 31. maaliskuuta 1970 se paloi ilmakehässä.


title: Arras

text: Arras [aras] on Pas-de-Calais'n departementin pääkaupunki Pohjois-Ranskassa. Sen teollisuus keskittyy suurimmaksi osin tekstiileihin.


title: Arras

text: Kaupungin perustivat kelttiläiset nimellä "Nemetacum" tai "Nemetocenna". Kaupungista tuli myöhemmin roomalaisten varuskuntakaupunki "Atrebatum".


title: Arras

text: Vuosisatojen ajan Arras oli Ranskan ja Alankomaiden rajakaupunki (). Tuona aikana kaupunki vaihtoi monesti omistajaansa, kunnes siitä lopulta tuli osa Ranskaa 1600-luvun lopussa. Ranska tehosti otettaan kaupungissa parantamalla kaupungin linnoituksia Sébastien Le Prestre de Vaubanin toimin. Kaupungilla oli läheiset kauppasuhteet Flanderin kanssa, ja myöhemmin kaupungista tuli tärkeä sokerijuurikkaan viljely- ja käsittelykeskus sekä rikas kaupankäyntialue. 1300–1400-luvuilla Arrasista tuli kukoistava tekstiilikaupunki, jonka teollisuus oli erikoistunut villagobeliineihin, joita myytiin palatseihin ja linnoihin ympäri Eurooppaa.


title: Arras

text: Ensimmäisen maailmansodan aikana Arras oli lähellä rintamalinjoja, ja raskaita taisteluita käytiin kaupungin lähistöllä. Nämä taistelut tunnetaan Arrasin taistelujen nimellä. Niiden aikana kaupungin keskiaikaiset tunnelit, joita saksalaiset eivät tunteneet, olivat tärkeä etu briteille, jotka puolustivat kaupunkia. Kaupunki kärsi joka tapauksessa suuria vaurioita, joten kaupunki piti jälleenrakentaa sodan jälkeen. Toisen maailmansodan aikana, Ranskan valloituksen aikaan, kaupunki oli brittien vastahyökkäysten painopiste. Saksalaiset kuitenkin miehittivät kaupungin ja teloittivat 240 vastarintaliikkeen jäsentä tai jäseneksi epäiltyä kaupungin linnakkeen luona.


title: Arras

text: Kaupungin keskustan kolme huomattavinta nähtävyyttä ovat Grande Place, Place des Héros ja Petite Place. Niitä ympäröivät rakennukset ovat pitkälti entistetty ensimmäistä maailmansotaa edeltävään tilaansa. Näistä huomattavin on goottilaistyylinen kaupungintalo, joka tosin korjattiin hieman alkuperäistä hillitymmäksi.


title: Arras

text: Toinen huomattava nähtävyys on 1800-luvulla klassisen tyyliin rakennettu katedraali. Alkuperäinen, vuosina 1030–1396 rakennettu goottilaistyylinen katedraali tuhoutui Ranskan vallankumouksessa.


title: Arras

text: Useat Arrasin huomattavimmista rakennuksista sijaitsevat entisen Abbaye de Saint-Vaastin paikalla.


title: Arras

text: Vimy-muistomerkki on muistomerkki kaupungin pohjoispuolella, joka kunnioittaa Vimyn harjanteen taistelua (I maailmansota). Tämä oli ensimmäinen kerta, kun Kanada osallistui sotaan omalla armeijaryhmällään. Neljä kanadalaista divisioonaa taisteli taistelussa pääsiäisviikonloppuna 1917.


title: Arras

text: Suurnopeusjuna TGV:n pohjoinen raide LGV Nord kulkee Arrasin kautta.


title: Matakana (saari)

text: Matakana on noin 20 kilomerin pituinen saari Uuden-Seelannin Pohjoissaaren lähellä, Taurangan kaupungin edustalla. Saarella on 255 ("2013") asukasta, suurin osa heistä maoreja. Matakanan ja Taurangan välillä on päivittäinen lauttayhteys.


title: Bourges

text: Bourges [burž] on lähes geografisessa keskipisteessä sijaitseva Cherin departementin pääkaupunki Keski-Ranskassa. Siellä on varsinkin lentokone- ja aseteollisuutta. Kaupungissa on Ranskan huomattavimpiin kuuluva katedraali (1182–1324), jossa on muun muassa vaikuttavia reliefejä ja lasimaalauksia. Bourgesissa oli 70 828 asukasta vuonna 2006.


title: Bourges

text: Kaupungin motto on "Summa Imperii Penes Bituriges" (ylin valta Biturigien käsissä). Biturigit oli Gallian kelttiheimo, jonka pääkaupunkina toimi Bourges (aikaisemmin Avaricum), joka kuului aikaisemmin Berry-nimiseen maakuntaan.


title: Bourges

text: Bourgesin alueelta on löydetty asutusta varhaiselta rauta-ajalta ja Hallstattin kulttuurin ajalta. Arkeologisissa kaivauksissa on löydetty osia hienoista puurakennuksista sekä osia käyttötavaroista, kuten keramiikkaa Italiasta ja Kreikasta. Tämä viittaa kaupankäyntiin välimeren alueiden kanssa. On oletettu, että alueella oli omaa keramiikkatuotantoa, joka poikkesi muista Välimeren alueista.


title: Bourges

text: Pitkin 1900-lukua alueelta on löydetty paljon hautapaikkoja sisälten huomattavia löytöjä muun muassa Etruski-aikojen pronssiesineitä.


title: Bourges

text: Rooman aikana kaupunki tunnettiin nimellä Avaricum. Roomalaiset valloittivat ja vapauttivat vanhan Biturgien kelttikaupungin. Arkkitehtuuri ja ubbanisoituminen alkoi ensimmäisellä vuosisadalla. Avaricum oli linnoitettu asutuskeskus. Se oli suurin ja parhaiten suojattu linnoituskaupunki eli oppidum.


title: Matakana

text: Matakana on:


title: Astérix (satelliitti)

text: Astérix-satelliitti on Ranskan ensimmäinen satelliitti. Se laukaistiin ranskalaisella Diamant-kantoraketilla 26. marraskuuta 1965 Hammaguirin sotilastukikohdasta, Algeriasta. Tämä CNESin kehittämän satelliitin tunnus oli A1 ja se nimettiin Astérixiksi.


title: Astérix (satelliitti)

text: Täten Ranskasta tuli kolmas ns. avaruusmaa, joksi lasketaan maa, joka on laukaissut oman avaruusaluksen omalla kantoraketilla.


title: Astérix (satelliitti)

text: A1-satelliitin toiminta lakkasi samana päivänä, jona se laukaistiin. Kyseessä oli 1990-luvun lopulla muodostetun määritelmän mukaan mikrosatelliitti, koska sen paino oli alle 100 kg.


title: Astérix (satelliitti)

text: Lempinimen "Astérix" satelliitti sai sarjakuvahahmo Asterixilta. Sarjakuvan käsikirjoittaja René Goscinny kiitti Ranskan pääministeriä moisesta kunniasta sillä seurauksella että asiasta tietämätön pääministeri moitti satelliitin rakentajia nimestä koska "satelliitti on aivan liian vakava asia nimettäväksi sarjakuvahahmon mukaan".


title: Astérix (satelliitti)

text: Italia oli aiemmin laukaissut satelliitin San Marcon laukaisukeskuksestaan (porauslauttamainen laukaisukeskus Kenian rannikoilla), mutta Italia käytti NASAn Scout-kantorakettia. Sinänsä Eurooppa oli laukaissut vuodesta 1957 alkaen useita satelliitteja, mutta Neuvostoliiton tuloksia ei tuolloin laskettu Euroopan saldoon.


title: Ambrym

text: Ambrym on tuliperäinen saari Vanuatulla. Sen pinta-ala on 676,83 neliökilometriä, joten se on maansa viidenneksi suurin saari. Yhdessä läheisen Malakulan ja lukuisien pienempien saarten kanssa Ambrym muodostaa Malampan provinssin. Saarella on vuoden 2009 väestönlaskennan mukaan 7 275 asukasta. Saarella puhutaan mm. ambrymin kieltä.


title: Jan Stráský

text: Jan Stráský (s. 24. joulukuuta 1940 Plzeň) on tšekkiläinen poliitikko.


title: Jan Stráský

text: Stráský opiskeli filosofiaa ja kansantaloustiedettä Prahan "Univerzita Karlovassa". 1960–70-luvulla hän työskenteli Tšekkoslovakian keskuspankissa.


title: Jan Stráský

text: Vuonna 1991 Stráský liittyi oikeistolaiseen kansandemokraattiseen puolueeseen. Hän toimi kansanedustajana vuodesta 1992, liikenneministerinä 1993–1995 ja terveysministerinä 1995–1996. Pääministerinä hän oli 2. heinäkuuta – 31. joulukuuta 1992 ja presidentin toimessa 20. heinäkuuta – 31. joulukuuta 1992. Vuodenvaihteessa 1992–1993 Tšekkoslovakia jaettiin rauhanomaisesti Tšekin ja Slovakian tasavalloiksi, jolloin Stráský jäi viimeiseksi yhtenäisen Tšekkoslovakian valtionpäämieheksi.


title: Jan Stráský

text: Myöhemmin Stráský jätti politiikan ja työskenteli valtion virkamiehenä.


title: Ōsumi

text: Ōsumi oli Japanin ensimmäinen satelliitti. Se laukaistiin 11. helmikuuta 1970 japanilaisella Lambda-4-kantoraketilla . Satelliitti painoi 24 kg.


title: Ōsumi

text: Sen kiertorataparametrit olivat perigeum 350 km, apogeum 5140 km ja inklinaatio 31 astetta.


title: Ilmastomalli

text: Ilmastomalli on tavallisimmin tietokoneeseen ohjelmoitu fysiikan lakeihin pohjautuva matemaattinen järjestelmä, jolla jäljitellään eli simuloidaan ilmastoa eli pitkän aikavälin lämpötilaa, sademäärää, tuulia ja muita ilmastollisia asioita.


title: Ilmastomalli

text: Ilmastomalleissa simuloidaan laskennallisesti maan ilmakehän, merien, maan ja jään vuorovaikutuksia. Niitä voidaan käyttää muun muassa sään dynamiikan, ilmastojärjestelmän tai ilmastonmuutosten tutkintaan.


title: Ilmastomalli

text: Ilmastomalli vaatii edes kohtuullisen suureen tarkkuuteen pääsemiseksi supertietokoneen tasoisen laitteiston, vaikka matalan erotuskyvyn malleja voi ajaa melko vaatimattomissa tietokoneissa.


title: Ilmastomalli

text: Käytännössä ilmastoon vaikuttavien tekijöiden siirtäminen tietokoneelle on vaikea tehtävä, ja kaikki käytössä olevat ilmastomallit näyttävät ainakin hieman toisistaan poikkeavia lukemia.


title: Ilmastomalli

text:
Eniten keskustelua ovat herättäneet mallit joilla tutkitaan hiilidioksidin vaikutusta ilmaston lämpötilaan. Nämä mallit poikkeuksetta ennustavat hiilidioksidin aiheuttavan ilmaston lämpenemistä.
Ilmastomalleille on myös koetettu laskea muinaisten geologisten kausien, esimerkiksi jääkauden ja liitukauden ilmastoja. Voidaan myös laskeskella jonkin kuvitteellisen planeetan ilmastoja.


title: Ilmastomalli

text: Ilmastomalleja on erilaisia. Käytännössä nykyiset ilmastomallit toteutetaan tietokoneohjelmina ja ne saattavat muodostua monimutkaisiksi. Yksinkertaisimmillaan malli voi olla yksipistemalli, joka laskee pisteeseen saapuvaa ja sieltä lähtevää energiaa. Tätä mallia voidaan laajentaa monin tavoin. Monimutkaisimmat maailmanlaajuiset ilmastomallit pyrkivät ratkaisemaan ilmastojärjestelmän täydelliset fysikaaliset liikeyhtälöt numeerisesti ja huomioimaan kaikki ilmastojärjestelmän dynamiikan kannalta olennaiset tekijät kuten ilmakehän ja meren vuorovaikutuksen.


title: Ilmastomalli

text: Jo 80-luvun alun ilmastomalleilla pystyttiin kohtalaisen tarkasti laskemaan esimerkiksi vuotuinen keskilämpötila jollain Maan seudulla.


title: Ilmastomalli

text:
Tietokoneella toteutetussa ilmastomallissa on yleensä Maan pintakerroksen ja lumen malli, valtamerien ja merijään malli sekä ilmakehämalli, jotka vuorovaikuttavat keskenään..
Käytännössä esimerkiksi maaperän ja kasvillisuuden mallit ovat monesti melkoisen pelkistettyjä ja epätarkkoja.


title: Ilmastomalli

text: 2000-luvun puolivälissä käytettyjä ilmastomalleja olivat esimerkiksi Kiinan BCC-CM1, Norjan BCCR-BCM 2.0, Kanadan CGCM 3.1 (T47), Ranskan CNRM-CM3, Saksan ECHAM5/MPI-OM, Yhdysvaltain GFDL-CM 2.1, Japanin MICROC 3.2 (hires) ja Ison-Britannian UKMO-HadGEM1.


title: Ilmastomalli

text: Tunnettuja koko maapallon ilmakehän kiertoa simuloivia eli GCM-tyyppisiä ilmastomalleja ovat esimerkiksi MPIM, CCSM ja HadCM3.


title: Ilmastomalli

text: Suomalaiset tutkijat ovat olleet mukana kehittämässä saksalaista ECHAM5-mallia.


title: Ilmastomalli

text: Useimmiten ilmastomallien ajaminen vaatii raskaan sarjan tietokoneen tai monia yhteen liitettyjä tietokoneita. Vuosina 2002–2004 oli maailman nopein tietokone japanilaisten rakentama Earth Simulator, jolla laskettiin kasvihuoneilmiön vaikutuksia. Koneen laskentakyky oli 35,86 TFLOPS. Sen laskentaruudukon tarkkuus oli 10x10 km. Vertailun vuoksi esimerkiksi englantilaisten käyttämässä HadCM3-mallissa on noin 300 km tarkkuus.


title: Ilmastomalli

text: Yksinkertaisimmillaan Maan säteilytasapainoa kuvaavaa yhtälöä voidaan pitää ilmastomallina.


title: Ilmastomalli

text: missä vasen puoli edustaa Auringosta saatavaa energiaa, oikea puoli Maan luovuttamaa energiaa Stefanin-Boltzmannin lain mukaan. S on aurinkovakio (1367 W·m), a Maan albedo (noin 0,3), r on Maan säde (6,371×10) ja ε on Maan efektiivinen emissiivisyys (0,612). Efektiivisen emissiivisyyden käyttäminen huomioi kasvihuoneilmiön.


title: Ilmastomalli

text: Yhtälöstä voidaan supistaa vakio πr^2 pois. jolloin se sievenee muotoon


title: Ilmastomalli

text: Nyt voidaan selvittää lämpötila T, jossa tuleva ja lähtevä säteily on tasapainossa. Kun tämä ratkaistaan yhtälöstä saadaan 288 K.


title: Ilmastomalli

text: Tämän mallin voi fysiikkaan riittävästi perehtynyt ratkaista helposti käsin, mutta muut ilmastomallit ovat käytännössä paljon yllä esitetty monimutkaisempia. Tällaisia idealisoituja malleja voidaan edelleen laajentaa monin tavoin, mutta toinen vaihtoehto on siirtyä monimutkaisempiin täydellisiin virtausmalleihin.


title: Ilmastomalli

text: Maailmanlaajuisessa ilmastomallissa on osionsa ilmekehälle, valtamerille ja maaperälle.


title: Marián Čalfa

text: Marián Čalfa (s. 7. toukokuuta 1946) on slovakialainen poliitikko. Hän toimi Tšekkoslovakian pääministerinä hallituksessa, jonka enemmistö ei ollut kommunisteja 7. joulukuuta 1989 – 2. heinäkuuta 1992. 10. joulukuuta 1989 hän otti vastaan myös presidentin toimen, jolloin hän oli sekä presidentti että pääministeri. Kaksoisvirka kesti 29. joulukuuta 1989 saakka, jolloin maan uudeksi presidentiksi valittiin Václav Havel.


title: Dong Fang Hong I

text: Dong Fang Hong I (东方红一号, Punainen itä 1) oli Kiinan kansantasavallan ensimmäinen satelliitti. Sitä on kutsuttu länsimaissa myös nimellä China 1. Se laukaistiin 24. huhtikuuta 1970 kello 21.35 UTC Pitkä Marssi-kantoraketilla. Se painoi 173 kg ollen painavampi kuin muiden suurten avaruusmaiden ensimmäiset satelliitit.


title: Dong Fang Hong I

text: Satelliitin kehitti Qian Xuesen (lausutaan "Tsien Hsue-shen"), joka oli tuolloin Kiinan avaruusteknologia-akatemian johtajia. Ohjelmassa kehitettiin Dong Fang Hong I-satelliitti, paluukapseleita ja geosynkronisen radan tietoliikennesatelliitti. Dong Fang Hong I:n teknologiasta oli vastuussa Sun Jia-Dong. Laukaisun jälkeen Qian Xuesen esitti Kiinan hallitukselle miehitetyn lennon toteuttamista, joka toteutui 2000-luvun alussa.


title: Dong Fang Hong I

text: Dong Fang Hong I:n tarkoitus oli kokeilla uutta teknologiaa ja tehdä ionosfäärin ja ilmakehän mittauksia radiosignaalin avulla. Se kuljetti mm. radiolähettimen, joka lähetti laulua Itä on punainen; viestintänä samanlainen ele kuten Yhdysvaltain ensimmäisen tietoliikennesatelliitin "Project SCOREn" lähettämä presidentti Eisenhowerin nauhoitettu puhe. Satelliitti oli spin-stabiloitu, se pyöri akselinsa ympäri 120 kertaa minuutissa. Satelliitin suunniteltu käyttöikä oli 20 vrk, mutta se toimi pariston varassa yhteensä 28 vrk. Satelliitti on edelleen kiertoradallaan.


title: Kolmio (täsmennyssivu)

text: Kolmio on:


title: Raamatun aikajana

text: Raamatun merkittävimpien tapahtumien ja henkilöiden aikajana perustuu suurimmaksi osaksi Vanhaan testamenttiin, Uuteen testamenttiin ja Mišnaan, sekä kuriositeettina James Ussherin töihin.


title: Raamatun aikajana

text: Pronssikaudelle sijoittuvien tapahtumien ajoitukset perustuvat perinteisiin ajoituksiin, eivät arkeologiseen todistusaineistoon. Rautakaudelle sijoittuvien tapahtumien ajoitukset perustuvat laajempaan historialliseen viitekehykseen ja historiallisesti todennettaviin tapahtumiin. Ne perustuvat William F. Albrightin, Edwin R. Thielen ja Gershon Galilin ajoituksiin.


title: Clermont-Ferrand

text: Clermont-Ferrand on Puy-de-Dômen departementin pääkaupunki Keski-Ranskassa. Siellä on merkittävä romaaninen kirkko (Notre-Dame-du-Port) 1100-luvulta ja goottilainen katedraali (rakentaminen aloitettu 1248). Kaupungissa 1095 pidetyssä kirkolliskokouksessa tehtiin päätös ensimmäisestä ristiretkestä. Clermont-Ferrandissa sijaitsee myös Michelin-yhtymän pääkonttori. Kaupungissa järjestetään vuosittain maailman suurin lyhytelokuvatapahtuma, Clermont-Ferrandin lyhytelokuvajuhlat. Kaupungissa on 138 992 asukasta (2006).


title: Clermont-Ferrand

text: Kaupungissa sijaitsee myös Michelinin pääkonttori ja kaupungin lähistöllä Circuit de Charaden moottorirata, jossa järjestettiin F1:n Ranskan GP vuosina 1965, 1969, 1970 ja 1972


title: Rohini (satelliitti)

text: Rohini oli Intian avaruusjärjestön satelliiteista ensimmäinen, joka laukaistiin intialaisella kantoraketilla. Rahini-nimisiä satelliitteja, jotka olivat kaukokartoitussatelliittien teknologiakokeita, kehitettiin kaikkiaan neljä. Neljästä laukaisuyrityksestä Satellite Launch Vehicle- eli SLV-kantoraketilla kolme onnistui.


title: Richard Matvichuk

text: Richard Matvichuk (s. 5. helmikuuta 1973 Edmonton, Alberta) on kanadalainen ammattilaisjääkiekkoilija, pelipaikaltaan puolustaja.


title: Richard Matvichuk

text: Ennen NHL-uraansa Matvichuk pelasi kolmen vuoden ajan vuosina 1989–1992 Saskatoon Bladesissä WHL-juniorisarjassa. Kaudella 1991–1992 Blades eteni WHL:n loppuotteluihin, joissa Kamloops Blazers vei mestaruuden. Matvichuk sai vuonna 1992 WHL:n parhaan puolustajan palkinnon Bill Hunter Memorial Trophyn ja hänet valittiin liigan itäisen divisioonan tähdistökenttään.


title: Richard Matvichuk

text: Matvichuk sai NHL-varauksen vuonna 1991, kun Minnesota North Stars varasi hänet numerolla kahdeksan ensimmäisellä kierroksella. Ensimmäisellä NHL-kaudellaan, 1992–1993, hän esiintyi North Starsin kokoonpanossa 53:ssa NHL:n runkosarjaottelussa, joissa hän teki kaksi maalia ja antoi kolme maalisyöttöä. Plusmiinustilastossa hän jäi pakkasen puolelle lukemalla –8. Seuraavat kaksi kautta Matvichuk pelasi pääosin Dallas Starsin (North Stars siirtyi vuonna 1993 Dallasiin) silloisessa farmiseurassa, IHL-liigan Kalamazoo Wingsissä, jonka riveissä hän oli pelannut ensimmäiset ottelunsa jo kaudella 1992–1993.


title: Richard Matvichuk

text: Matvichuk vakiinnutti paikkansa Starsin vakiokokoonpanossa kaudella 1995–1996, jolla hän pelasi 73:ssa NHL:n runkosarjaottelussa ja teki 22 tehopistettä, kuusi maalia ja 16 syöttöpistettä. Tehotilastossa hänen lukemansa oli +4. Kauden jälkeen hän voitti Starsin parhaalle puolustajalle jaettavan palkinnon The Memorial Cupin. Matvichuk voitti saman palkinnon myöhemmin kahdesti, vuosina 2000 ja 2002. Hän jatkoi Starsissa vuoteen 2004. Hän oli voittamassa Stanley Cupia vuonna 1999, kun Stars voitti loppuotteluissa Buffalo Sabresin, ja pelasi Stanley Cupin voitosta myös seuraavana vuonna, jolloin New Jersey Devils voitti mestaruuden. Matvichukin sopimus Starsin kanssa päättyi kesällä 2004 ja hänestä tuli rajoittamaton vapaa pelaaja.


title: Richard Matvichuk

text: Matvichuk teki kesällä 2004 sopimuksen New Jersey Devilsin kanssa. Seuraava NHL-kausi peruuntui työsulun vuoksi ja hän pääsi pelaamaan ensimmäistä kertaa Devilsin riveissä syksyllä 2005. Starsin riveissä menestynyt puolustaja ei ole saanut Devilsissä samalla tavalla vastuuta kuin entisessä seurassaan. Kaudella 2005–2006 Matvichuk oli eri vaivojen vuoksi sivussa 20:stä runkosarjaottelusta ja monista pudotuspeliotteluista ja kevään 2006 pudotuspelien jälkeen hän palasi NHL-jäille seuraavan kerran keväällä 2007 toivuttuaan vuonna 2006 tehdystä selkäleikkauksesta. Hän pelasi kaudella 2006–2007 yhdessä NHL:n runkosarjaottelussa ja seitsemässä pudotuspeliottelussa. Seuraavalla kaudella Matvichuk pelasi New Jerseyn farmijoukkueessa AHL-liigan Lowell Devilsissä. Syksyllä 2008 hän yritti koesopimuksella Columbus Blue Jacketsiin, muttei mahtunut joukkueeseen.


title: Richard Matvichuk

text: Matvichukilla on ollut NHL-urallaan puolustavan puolustajan rooli. Hän on kuulunut useilla kausilla laukausten blokkaajana NHL:n parhaimmistoon. Plusmiinustilastossa hän on merkkauttanut runkosarjassa kolmea kautta lukuun ottamatta joka vuosi positiivisen lukeman, parhaimmillaan +23 kaudella 1998–1999. Matvichuk on ylittänyt 20:n runkosarjapisteen rajan viidellä kaudella, parhaimmillaan hän on tehnyt 25 tehopistettä, neljä maalia ja 21 syöttöpistettä, runkosarjakaudella 1999–2000.


title: Laval (Mayenne)

text: Laval on kaupunki Mayennejoen varrella Ranskassa. Kaupungissa on goottilainen tuomiokirkko ja linna 1000-luvulta. Lavalissa on 51 233 asukasta (2006). Vuonna 1975 kaupungissa oli 54 500 asukasta.


title: Laval (Mayenne)

text: Lavalissa on romaaninen Notre-Dame d'Avesnièresin basilika sekä Lavalin herttuoiden linna joka koostuu kahdesta linnasta, 1100-luvulta olevasta sekä 1500-luvulta peräisin olevasta oikeuspalatsina myöhemmin olleesta linnasta.


title: Plaza Hotel

text: Plaza Hotel on New Yorkissa, viidennen avenuen ja eteläisen Central Parkin kulmalla sijaitseva kuuluisa, ylellinen 19-kerroksinen hotelli. Se perustettiin 1. lokakuuta 1907. Hotelli on kuuluisuuksien suosima, ja se on toiminut kuvauspaikkana monessa elokuvassa. Vuonna 1969 New Yorkin kaupungin maamerkkikomissio antoi sille maamerkin aseman.


title: Plaza Hotel

text: Alun perin Bernhard Beinecke, Fred Sterry ja Harry S. Black rakennuttivat Plaza Hotelin tontille, jolla jo seisoi toinen, noin 15 vuotta vanha hotelli, joka näin ollen purettiin. Rakennustyöt kestivät kaksi vuotta ja maksoivat 12 miljoonaa Yhdysvaltain dollaria – joka nykyajan kurssilla olisi jättimäinen summa. Rakennuksen ulko- ja sisätilojen suunnittelussa otettiin mallia ranskalaisista palatseista, ja pääsuunnittelijana toimi Henry Janeway Hardenbergh. Hotellista haluttiin tehdä maailman hienostunein, ja sinne tilattiin muun muassa 1 650 kristallikruunua.


title: Plaza Hotel

text: Alun perin Plaza Hotel majoitti ensisijaisesti lähinnä hyvin varakkaita yhdysvaltalaisia. Huomattavan ja tunnetun yhdysvaltalaisen Vanderbiltin suvun edustajat herra ja rouva Alfred Gwynne Vanderbilt olivat ensimmäisiä, jotka hotelliin sisään kirjautuivat. Nykyään heidän kunniakseen hotellissa on ylellinen ja loistokkaasti sisustettu Vanderbilt -sviitti, jossa on mm. kolme makuuhuonetta ja joka on yleensä valtioiden päämiesten, kuninkaallisten sekä muiden tärkeiden vieraiden käytössä.


title: Plaza Hotel

text: Vuonna 1988 hotellin osti yhdysvaltalainen multimiljonääri Donald Trump 407,5 miljoonalla Yhdysvaltain dollarilla, ja hän totesi tuolloin ostaneensa mestariteoksen, eräänlaisen "Mona Lisan", sekä ylisti sen olevan hänen hienoin taloudellinen tekonsa.


title: Plaza Hotel

text: Kaikesta huolimatta Trump kuitenkin myi hotellin eteenpäin vuonna 1995 prinssi Al-Waleed bin Talalille sekä Millennium & Copthorne Hotelsille, jotka puolestaan myivät sen 657 miljoonalla Yhdysvaltain dollarilla Elad Propertiesille vuonna 2004.


title: Plaza Hotel

text: Elad Properties sulki hotellin 30. huhtikuuta 2005 entistääkseen sen. Entisöinnin jälkeen hotellissa oli 282 hotellihuonetta, ja se siirtyi Fairmont Hotels and Resortsin käsiin. Hotelli aukesi uudestaan asiakkaille vuoden 2008 maaliskuussa.


title: Plaza Hotel

text: Sahara India Pariwar osti hotellin 2012.


title: Plaza Hotel

text: Plaza Hotelilla on toiminut useiden elokuvien kuvauspaikkana. Tärkeimmät roolit olivat seuraavissa elokuvissa:


title: Henri Farman

text: Henry Farman oli ranskalainen lentäjä ja lentokonesuunnittelija vuosina 1908-1919.


title: Henri Farman

text: Hän syntyi Pariisissa varakkaan englantilaisen lehden kirjeenvaihtajan poikana 26. toukokuuta 1874. Hän opiskeli maalariksi École des Beaux Arts-koulussa mutta kiinnostui mekaanisista laitteista. Hän alkoi isänsä varoilla harrastaa polkupyöräilyä ja kilpa-autoilua. Hän ajoi mm. Renault'n kilpa-autoja.


title: Henri Farman

text: Kun Gabriel Voisin alkoi valmistaa lentokoneita vuonna 1907, Farman oli eräs ensimmäisiä asiakkaita. Hän pyrki saavuttamaan Euroopan pituuslennon ennätyksen ja 29. toukokuuta 1908 hän lähti lentoon itse suunnittelemallaan lentokoneella.


title: Henri Farman

text: Kahden veljensä avulla hän perusti Farman-lentokonetehtaan. Tehtaan lentokone vuodelta 1914 oli suosittu ensimmäisen maailmansodan tiedustelukone. Tehtaan Goliath oli ensimmäinen pitkän matkan matkustajakone, jolla tehtiin reittilentoja Pariisin ja Lontoon välillä 8. helmikuuta 1919 alkaen.


title: Henri Farman

text: Hän sai Ranskan kunnialegioonan ritarin arvon vuonna 1919. Hän vetäytyi eläkkeelle vuonna 1937, kun Ranska kansallisti koko lentokoneteollisuuden.


title: Henri Farman

text: Henry Farman kuoli Pariisissa 18. heinäkuuta 1958. Hänet on haudattu Cimetière de Passy'iin.


title: Saint-Étienne

text: Saint-Étienne on Loiren departementin pääkaupunki Kaakkois-Ranskassa. 50 kilometrin päässä Lyonista lounaaseen sijaitseva kaupunki on tärkeä kivihiilialueen keskus. Saint-Étienne on saanut nimensä ensimmäisen kristityn marttyyrin Stefanuksen mukaan.


title: Saint-Étienne

text: Saint-Étiennen väkiluku on 40 vuodessa vähentynyt yli 40 000:lla; vuonna 2006 se oli 177 480 ja esikaupungit mukaan luettuina yli 400 000.


title: Saint-Étienne

text: Jalkapallojoukkue AS Saint-Étienne pelaa Ranskan pääsarjassa. Vuoden 2005 maastojuoksun maailmanmestaruuskilpailut järjestettiin Saint-Étiennessä ja Saint-Galmierissa.


title: Oulunsuun suuralue

text: Oulunsuun suuralue on yksi Oulun kaupungin kahdestakymmenestäkolmesta suuralueesta. Suuralue sijaitsee keskustan itäpuolella Oulujoen etelärannalla. Suuralueella asuu noin 8 000 asukasta, ja siellä on yhteensä 9 545 työpaikkaa. Asuntokuntia on noin 4000 (1.1.2010). Suuralue rajautuu Myllyojan, Kaukovainion,keskustan, ja Maikkulan suuralueisiin.Suuralueen tärkeimmät tieväylät ovat valtatie 22 ja Kajaanintie sekä niiden kanssa risteävät Poikkimaantie ja Oulunsuuntie–Joutsentie. Sekä valtatien 22 että Kajaanintien osuus Joutsentien ja keskustan välillä on nelikaistainen.


title: Oulunsuun suuralue

text: Oulujoen ylitse Myllyojan suuralueelta Erkkolan siltaa pitkin Oulunsuun suuralueelle johtava Oulunsuuntie on yksi liikenteen pullonkauloista, sillä Madekosken siltaa lukuun ottamatta Erkkolan silta on itäisin Oulujoen silloista. Tulevan Poikkimaantien sillan arvellaan vähentävän liikenteen määrää Oulunsuuntiellä.


title: Oulunsuun suuralue

text: Oulunsuuntien ja Kajaanintien risteyksen liikenne- ja turvallisuusongelmia on helpotettu uusimalla teiden risteystä vuoden 2005 aikana. Samalla vilkas Oulunsuun koulun luona oleva suojatie muutettiin alikuluksi ja liikennevalo-ohjausta tehostettiin.


title: Koloa Talake

text: Koloa Talake (s. 1934) on tuvalulainen poliitikko. Hän toimi Tuvalun pääministerinä yhdeksän kuukauden ajan vuosina 2001–2002 syrjäytettyään edeltäjänsä Faimalaga Lukan tämän hallitukselle annetulla epäluottamuslauseella. Talaken seuraajaksi Tuvalun pääministerinä tuli vuonna 2002 Saufatu Sopoanga.


title: Koloa Talake

text: Talakella on ollut näkyviä tempauksia. Pääministeriytensä aikana hän muun muassa neuvotteli Tuvalun Internet-tunnuksen (.tv) myymisestä amerikkalaiselle yhtiölle saadakseen tuloja köyhälle maalleen. Vuonna 2002 hän haastoi kahden muun pienen saarivaltion, Kiribatin ja Malediivien, kanssa Yhdysvallat ja Australian oikeuteen Kioton sopimuksen ratifioimatta jättämisen takia. Saarivaltioiden johtajien mukaan kasvihuonekaasupäästöt aiheuttavat alueella merenpinnan nousua, joka lopulta hukuttaa saaret alleen.


title: Koloa Talake

text: Talake asuu nykyään Aucklandissa, Uudessa-Seelannissa.


title: Wu-kiina

text: Wu-kiina on Kiinan toiseksi puhutuin kieli mandariinikiinan jälkeen. Se on eräs kiinalaisista kielistä, jotka käyttävät samaa kiinalaista kirjoitusta, mutta eivät ole puhuttuna keskenään ymmärrettäviä.


title: Wu-kiina

text: Wu-kiinaa puhutaan enemmistökielenä Shanghain itsehallinnollisessa kunnassa ja Zhejiangin maakunnassa. Lisäksi sitä puhutaan ympäröivällä alueella Jiangsun, Anhuin ja Fujianin maakunnissa. Vuoden 1991 väestönlaskennan mukaan wu-kiinan puhujia oli 87 miljoonaa, jonka jälkeen luku kasvoi väestönkasvun myötä 90–95 miljoonaan. 2000-luvun alussa puhujia oli 85 miljoonaa, noin kahdeksan prosenttia Kiinan väestöstä.


title: Wu-kiina

text: Wu-kiina on tonaalinen kieli muiden kiinalaisten kielten tapaan, mutta siinä sävelkululla ei ole merkitystä vaan ainoastaan sävelkorkeudella. Wu-kiinassa on kaksi sävelkorkeutta: korkea ja matala. Sävelkorkeus on erottamaton osa jokaista tavua. Näin ollen sanan merkitys muuttuu, mikäli se lausutaan eri äänenkorkeudella. Esimerkiksi sana "mo" tarkoittaa matalalla sävelkorkeudella sulkaa (毛) ja korkealla äänenkorkeudella kissaa (猫).


title: Wu-kiina

text: Soinnillisten konsonanttien käyttö on toinen tekijä, joka erottaa wu-kiinan muista kiinalaisista kielistä, joissa niitä ei ole lainkaan. Wu-kiinassa on kolmenlaisia konsonantteja: soinnillisia, soinnittomia ja aspiroituja soinnittomia eli niin sanotusti H:n päältä puhuttuja konsonantteja.


title: Wu-kiina

text: Wu-kiinassa vokaaleiden ääntäminen vaihtelee murteittain. Vaihtoehtoiset ääntämykset on merkitty kautta-viivalla.


title: Wu-kiina

text: Wu-kiinan pohjoiset murteet eroavat merkittävästi eteläisistä murteista.Murteista tärkein on Taihun murre, jota puhutaan Jangtse-joen alajuoksun ja rannikon suurissa kaupungeissa. Sen alamurteista suurin ja arvovaltaisin on Kiinan suurimmassa kaupungissa, Shanghaissa puhuttu shanghainkiina, jota käsitteleviä oppikirjoja on saatavilla sekä kiinaksi että länsimaisilla kielillä.


title: Cristian Zorzi

text: Cristian "Zorro" Zorzi (s. 14. elokuuta 1972, Cavalesessa, Italiassa) on italialainen entinen maastohiihtäjä ja olympiavoittaja. Zorzi tunnetaan erityisesti sprinttihiihtäjänä, mutta hän on esittänyt myös hyviä hiihtoja normaalimatkoilla, lähinnä viesteissä. Sprinttihiihdosta Zorzilla on MM-hopeaa Lahdesta 2001 ja olympiapronssia Salt Lake Citystä 2002. Italian viestijoukkueessa Zorzilla on saavuttanut olympiakultaa Torinosta 2006 ja olympiahopeaa Salt Lake Citystä 2002. Zorzi keskittyi vuosina 2007-2013 maratonmatkoille, hän lopetti uransa 2013. Cristian Zorzi on naimisissa ja hänellä on kaksi lasta.


title: Keskiajan lämmin kausi

text: Keskiajan lämmin kausi (tai keskiajan lämpökausi, keskiajan ilmasto-optimi) oli keskiajalla noin vuosina 800–1400 Euroopassa ja Pohjois-Amerikassa vallinnut verraten lämmin ajanjakso.


title: Keskiajan lämmin kausi

text:
Joidenkin tutkijoiden mukaan keskiajan lämpökausi ei ollut maailmanlaajuinen ilmiö, eikä se näy merkittävänä poikkeamana maailmanlaajuisten lämpötilojen historiakäyrässä. Toisaalta asia on erittäin kiistanalainen tiedemaailmassa
Suomessa kausi ajoitetaan aikavälille 980–1250, jolloin talvet olivat Keski-Suomessa erityisen lauhoja ja lumettomia. Norjassa viljakasvit kasvoivat pohjoisempana kuin nykyisin. Leudot ilmat tekivät mahdolliseksi sen, että Islanti ja Grönlanti asutettiin. Grönlannissa lämmin kausi alkoi mahdollisesti jo 600-luvulla. Afrikassa ja Mesoamerikassa puolestaan on lämpimällä kaudella ollut tavallista kuivempaa. Klassisen mayasivilisaation tuhon mahdollinen syy oli, että sadetta tuova pasaatituulten törmäysvyöhyke ITCZ siirtyi kesällä etelään ja maya-alueen sademäärä väheni.


title: Keskiajan lämmin kausi

text: Keskiajan lämmintä kautta edeltävä lämmin kausi oli noin vuosina 0–300. Sitä seurasi pieni jääkausi.


title: Psilosiini

text: Psilosiini (4-hydroksi-N,N-dimetyylitryptamiini, 4-HO-DMT) on psykedeelisenä päihteenä käytetty ja vaikutuksiltaan psykedeelinen sieniperäinen alkaloidi ja hermomyrkky. Kemialliselta rakenteeltaan se muistuttaa läheisesti aivojen omaa välittäjäainetta serotoniinia, ja kuuluu samoin tryptamiineihin. Psilosiinin fosforihappoesteri, jota myös esiintyy psilosiinipitoisissa sienissä, on nimeltään psilosybiini. Psilosiini on varsin herkkä hapettumiselle eikä kestä säilömistä hyvin.


title: Psilosiini

text: Psilosiinin uskotaan välittävän vaikutuksensa päihdekäytössä samantyyppisellä mekanismilla kuin LSD. Kuten LSD, myös psilosiini vaimennussäätelee psykedeelisen vaikutuksen kannalta tärkeitä serotoniinireseptoreita, eli saa ne vähentämään kokonaisherkkyyttään kiinnittyvälle yhdisteelle. Vaimennussäätelyn uskotaan olevan nopeasti syntyvän toleranssin taustalla.


title: Psilosiini

text: Psilosiini on luokiteltu huumausaineeksi Suomessa.


title: Psilosiini

text: Psilosiinin eristi ensimmäisenä Albert Hofmann kumppaneineen "Psilocybe mexicana" -lajista vuonna 1958. Hofmann myös syntetisoi aineen pian eristämisen jälkeen.


title: Psilosybiinisienet

text: Psilosybiinisienet ovat sieniä, jotka sisältävät psilosybiiniä ja psilosiinia, tryptamiineihin kuuluvia alkaloideja. Psilosybiinisieniä käytetään tajuntaa ja havaintoja muuntavien keskushermostovaikutusten vuoksi yleisesti psykedeelisinä päihteinä. Psilosybiini ja psilosiini ovat hermoston toimintaa väliaikaisesti häiritseviä hermomyrkkyjä, ja niitä sisältävät sienet luokitellaan myrkyllisiksi. Puhekielessä psilosybiinisienet tunnetaan yleisemmin nimellä taikasienet. Päihdekäytön lisäksi sieniä ja yhdisteitä on tutkittu eräiden hermosärkytilojen ja mielenterveydellisten ongelmien hoidossa lupaavin tuloksin. Psilosybiinisienten lisäksi muita huumaavia yhdisteitä löytyy joistakin kärpässienistä.


title: Psilosybiinisienet

text: Psilosybiinisienet ei ole itsenäinen luokka eliölajien tieteellisessä luokittelussa, vaan yhdisteitä on esimerkiksi tietyissä madonlakki-, kirjoheltta-, kaulussieni-, kuupikka-, karvaslakki- ja lahorusokassuvun sienissä vaihtelevin pitoisuuksin. Suomessa kasvavista sienistä suurimpia määriä psilosybiiniä ja jossain määrin myös psilosiinia sisältää suippumadonlakki. Mainittavia pitoisuuksia löytyy myös sinityvikuupikasta, reunuskirjoheltasta ja pajulahorusokkaasta. Psilosybiinisienet voivat sisältää psilosiinin tai psilosybiinin demetyloituneita johdoksia, baeokystiiniä ja norbaeosystiiniä, sekä täysin erilaisia hermostoon vaikuttavia yhdisteitä kuten fenyylietyyliamiinia.


title: Psilosybiinisienet

text: Psilosybiinisienten sisältämät tryptamiinit vaikuttavat aivokemiaan kiinnittäytymällä – sisäsyntyisten välittäjäaineiden tavoin – aivoissa sijaitseviin reseptoreihin, välitettäviä signaaleja vahvistaen ja muuntaen. Tällä on monenlaisia vaikutuksia, joista osa on objektiivisesti havainnoitavia muutoksia aivoissa ja elimistössä, osa taas subjektiivisia, ainoastaan käyttäjien itsensä koettavissa. Käyttäjät ovat raportoineet mm. tunteiden voimistumista, korostunutta itsehavainnointia, aistielämysten muutoksia ja synestesiaa, sekä muutoksia ajattelussa ja aikakäsityksissä. Joillain käyttäjillä esiintyy päänsärkyä, pahoinvointia, ahdistusta, lihasheikkoutta tai sekavuutta. Monet kuvaavat kokemusta ajatteluprosessien selkeytymisestä ja luovan ajattelun voimistumisesta sekä voimakkaasta euforiasta.


title: Psilosybiinisienet

text: Psilosybiinisieniä on käytetty vuosituhansien ajan. Muun muassa Meksikossa ja Keski-Amerikassa alkuperäisasukkailla se on ollut keskeisenä osana uskonnollissävytteisissä palvontamenoissa. Asteekit kutsuivat niitä "teonanácatliksi" eli käännettynä jumalallisiksi tai ihmeellisiksi sieniksi. Aikaisimmat merkit käytöstä ovat 500-luvulla eaa. nykyisen Guatemalan alueella. Keskisestä Meksikosta on löytynyt 300-luvulta jaa. peräisin olevia seinämaalauksia, joissa kuvataan sienten käyttöä palvontamenoissa. Espanjalaiset valloittajat pyrkivät tukahduttamaan sienten käytön, mikä johti kyseisen kulttuurin hiipumiseen aina 1900-luvulle asti.


title: Psilosybiinisienet

text: Sienet olivat länsimaailmalle suhteellisen tuntemattomia kunnes newyorkilainen pankkiiri R. Gordon Wasson toi Meksikosta mukanaan sieninäytteitä ja kertomuksia niiden käytöstä. Kun Wassonin artikkeli psilosybiinisienistä julkaistiin Life-lehdessä toukokuussa 1957, miljoonat amerikkalaiset kuulivat niistä ensimmäistä kertaa. Viime vuosina sienten saatavuutta ja käyttöä ovat lisänneet internetin kautta levinneet kasvatusohjeet ja tilattavat, valmiiksi itiöitä ja kasvualustaa sisältävät kasvatuslaatikot.


title: Psilosybiinisienet

text: Psilosybiinin ja psilosiinin eristi ensimmäisenä Albert Hofmann kumppaneineen "Psilocybe mexicana" -sienestä vuonna 1958. Hofmann myös nimesi yhdisteet sekä syntetisoi eli valmisti niitä ja niiden johdannaisia kemiallisesti pian eristyksen jälkeen. Tutkimustulokset julkaistiin Experientia-tiedelehdessä maaliskuussa 1958. Hofmannin tutkimukset vauhdittivat sienten ja muiden psykedeelien terapeuttista tutkimusta.


title: Psilosybiinisienet

text: Sienten käyttö alkoi lisääntyä pian tutkimusten jälkeen muun muassa Terence McKennan kehittämän sisäkasvatustekniikan ansiosta. McKenna kirjoitti 1990-luvulla runsaasti sienten ja muiden psykedeelien käyttöä edistäviä ja tietoa levittäviä tekstejä. Psilosybiinisienilajeista yleisin kansainvälisessä huumekaupassa viljelty ja myyty sieni on nykyään huurumadonlakki.


title: Psilosybiinisienet

text: Sienten vaikuttavia aineita tutkittiin laajasti muiden psykedeelien kuten LSD:n ohella 1950- ja 1960-luvulla, jolloin turvallisuuskäytännöt olivat vielä kehittymättömiä, eikä esimerkiksi yksilön henkilökohtaista tilaa ja ympäristön merkitystä (ns. "set & setting") ymmärretty. Joskus psykedeelejä saatettiin antaa täysin koehenkilön tietämättä sitoen tämän sairaalasänkyyn kokeen ajaksi. Myöhemmissä tutkimuksissa, joihin kuului enemmän koehenkilön valmistelua ja tukea aineen vaikutuksen aikana havaittiin vähemmän ahdistusta ja pelkotiloja sekä enemmän positiivisiksi miellettyjä kokemuksia.


title: Psilosybiinisienet

text: 60-luvulla psykedeelien, erityisesti LSD:n, kasvava maanalainen käyttö hippiliikkeen synnyn myötä johti kuohuntaan median parissa. Kiistanalaisuutta lisäsi psilosybiiniä ja LSD:tä epätieteellisillä tavoilla tutkineiden Timothy Learyn ja Richard Alpertin julkinen erottaminen Harvardin yliopistosta. Learystä tuli myöhemmin ikoninen vastakulttuurin hahmo joka piti puheita nuorille kannustaen heitä käyttämään psykedeelejä, mikä toi psykedeeleille paljon negatiivista julkisuutta ja vaikeutti psykedeelien tieteellistä tutkimusta. Kasvava kiistanalaisuus ja kohujulkisuus johti lopulta psykedeelien luokitteluun listan I säädellyiksi kemikaaleiksi Yhdysvalloissa vuonna 1970, mitä seurasi pian YK:n Psykotrooppisia aineita koskeva yleissopimus 1971, jonka myötä psilosybiini ja monet muut psykedeelit tulivat laittomiksi lähes kaikkialla maailmassa. Lääketieteellinen tutkimus loppui tähän käytännössä kokonaan aina 1990-luvulle asti.


title: Psilosybiinisienet

text: Johns Hopkins -yliopistossa vuonna 2006 tehdyssä tutkimuksessa tutkittiin suurten psilosybiiniannosten välittömiä ja pitkän aikavälin psykologisia vaikutuksia terveillä, hallusinogeenejä ennen käyttämättömillä aikuisilla. Tutkijoiden yllätykseksi kaksi kolmesta vapaaehtoisista sijoitti kokemuksen joko elämänsä tärkeimmäksi tai viiden elämänsä tärkeimmän hengellisen kokemuksen joukkoon. 14 kuukauden kuluttua tehdyssä jatkotutkimuksessa kaksi kolmesta osallistuneista koki elämänlaatunsa parantuneen kokemuksen ansiosta, eikä yksikään mieltänyt kokeen vaikuttaneen negatiivisesti. Tutkimus on avannut ovia uusille psykedeelejä koskeville tutkimuksille ja herätellyt toiveita psykedeelien hyödyntämisestä tulevaisuudessa esimerkiksi terapeuttisissa yhteyksissä. Psilosybiinin terapeuttista käyttöä itsenäisesti ei suositella, sillä se voi olla haitallista. Lähes kolmannes koehenkilöistä tunsi vaikutuksen alaisena merkittävää pelkoa laboratorio-olosuhteissa.


title: Psilosybiinisienet

text: Yhdysvaltalaistutkijat havaitsivat, että psilosybiini helpotti syövän loppuvaiheesta kärsivien potilaiden masennus- ja ahdistusoireita. Yhden annoksen vaikutus kesti jopa puoli vuotta.


title: Psilosybiinisienet

text: On olemassa paljon henkilökohtaisiin kokemuskertomuksiin pohjautuvaa tietoa psilosybiinin tehosta erittäin voimakkaita päänsärkykohtauksia aiheuttavan Hortonin syndrooman eli sarjoittaisen päänsäryn hoidossa. Sairauteen ei tällä hetkellä ole kliinisessä käytössä luotettavasti toimivaa hoitoa. Sairaudelle on tyypillistä kohtausten esiintyminen viikkojen tai kuukausien mittaisina säännöllisinä sarjoina, joiden välillä kohtaukset voivat hävitä jopa vuosiksi. Psilosybiini saattoi estää yksittäisen kohtauksen tai jopa lopettaa sarjan.


title: Psilosybiinisienet

text: Psilosybiinisieniä käytetään tuoreina ja kuivattuina. Sieniä voidaan nauttia suun kautta syötynä tai esimerkiksi teeksi keitettynä.


title: Psilosybiinisienet

text: Psilosiini on varsin herkkä hapettumiselle eikä kestä kuivaamisprosessia hyvin. Sen sijaan psilosybiini on hyvin vakaa aine jonka on todettu voivan säilyä yli vuosisadan. Tuoreiden sienien painosta noin 90 % on vettä, joten kuivatuissa sienissä vaikuttavien aineiden osuus sienten painosta on noin kymmenkertainen tuoreisiin verrattuna.


title: Psilosybiinisienet

text: Vaikutusten alkaminen kestää lähinnä annoksen koosta riippuen muutamasta kymmenestä minuutista muutamaan tuntiin. Uutta annosta ei tule ottaa, vaikka aine ei tuntuisi heti vaikuttavan. Vaikutukset kestävät 3–7 tuntia. Psilosybiini ei ole sellaisenaan aktiivista, vaan se hajoaa vähitellen ruoansulatuskanavassa ja maksassa psilosiiniksi (josta edelleen epäaktiiviseksi 4-hydroksyyli-indoli-3-asetaldehydiksi). Verenkierron kautta psilosiini kulkeutuu hermostoon, jossa se alkaa vaikuttaa merkittävän tiedonvälittäjän serotoniinin kanssa toimiviin 5-HT- sekä heikommassa määrin 5-HT-reseptoreihin agonisteina eli reseptorien toiminnan kiihdyttäjinä, mutta ei kuitenkaan dopamiinireseptoreihin, toisin kuin esimerkiksi LSD. Useimpien perinteisten hallusinogeenien, kuten LSD:n, meskaliinin tai DMT:n vaikutukset välittyvät psilosybiinin tavoin serotoniinireseptorien kautta.


title: Psilosybiinisienet

text: Sienten vaikutukset ovat pääosin psyykkisiä. Tyypillisillä annoksilla huomattavimpia vaikutuksia ovat voimakkaat muutokset tietoisuuden tilassa. Tavallista on käyttäjien mukaan mm. tunteiden herkistyminen, vahvistunut kyky introspektioon (itsensä tutkimiseen) sekä psyykkisten funktioiden muuntuminen unten näkemistä muistuttavaan tilaan. Muita huomattavia psyykkisiä vaikutuksia ovat visuaaliset muutokset kuten illuusiot, aistien sekoittuminen eli synestesia sekä muutokset ajattelussa ja ajan käsityksessä.


title: Psilosybiinisienet

text: Somaattisia eli fyysisiä vaikutuksia ovat muiden muassa pupillien laajeneminen, muutokset sydämen lyöntitiheydessä ja verenpaineessa, aistimusten voimistuminen sekä joissain tapauksissa pahoinvointi, vatsakivut, vapina ja dysmetria (taipumus arvioida väärin jäseniensä liikelaajuudet). Ainakin osa fyysisistä vaikutuksista saattaa olla luonteeltaan psykosomaattisia eli psyykkisten vaikutusten aikaansaamia.


title: Psilosybiinisienet

text: Psilosybiinisienet määritellään sienikirjoissa myrkyllisiksi hermoston toimintaa väliaikaisesti häiritsevän vaikutuksen vuoksi. Sienten fyysiset vaikutukset ovat kuitenkin verrattain mietoja, eikä urbaanilegendojen mukaista maksan vaurioitumista ole havaittu. Myrkytyskuolema on käytännössä mahdoton, ja raportoiduissa kuolemissa syylliseksi on yleensä paljastunut jokin muu sieni. Sekoittamisvaara onkin ulkoa kerättyjen psilosybiinisienten suurimpia riskejä. Myrkyllisiä sienilajeja arvioidaan olevan ainakin 10 kertaa enemmän kuin psilosybiiniä sisältäviä. On olemassa äärimmäisen myrkyllisiä sieniä, jotka muistuttavat suuresti psilosybiinisieniä. Esimerkiksi jotkut tappavan myrkylliset seitikit on mahdollista sekoittaa tiettyihin psilosybiinisienilajeihin.


title: Psilosybiinisienet

text: Suurin osa psilosybiinisieniin liittyvistä riskeistä on psyykkisiä. Todennäköisin psyykkinen riski tunnetaan yleisesti ns. huonona matkana. Koska psilosybiinin vaikutus voimistaa tunteita, tunteiden käsittely voi osoittautua vaikeaksi etenkin valmistautumattomilla yksilöillä tai rauhattomissa tilanteissa, ja vaikutukset ajatustoimintoihin saattavat koitua erittäinkin epämiellyttäviksi. Tällöin pelko tai ahdistus saattaa kohota paniikkia tai vaarallista käytöstä aiheuttavalle tasolle, ja reaktiota voidaan pitää psykoottisena.


title: Psilosybiinisienet

text: Toinen mahdollinen riski on pidempikestoisen psykoottisen episodin laukeaminen. Useimmat tunnetut tapaukset vaikuttavat liittyvän jo aiemmin olemassa olleisiin henkisiin sairauksiin. Tarkkoja kausaalisuhteita on vaikea määritellä. Riskialtteimpia ovat ilmeisesti ihmiset, joilla on ennestään psyykkisiä ongelmia tai perinnöllistä alttiutta sellaisiin. Riskiryhmän ulkopuolella psykoosit ovat harvinaisempia; tutkituista 1200 terveestä vapaaehtoisesta, joilla testattiin tryptamiineja, yksikään ei sairastunut psykoosiin. Yhdellä koehenkilöllä, jolla oli skitsofreniaa sairastava identtinen kaksonen, psykoottinen reaktio kesti enemmän kuin 48 tuntia.


title: Psilosybiinisienet

text: Psilosybiinisienten käyttö voi joissain tapauksissa olla haitallista käyttäjän tai muiden ihmisten turvallisuudelle ja hyvinvoinnille (esim. autolla ajaminen päihtyneenä tai työntekoa, koulunkäyntiä tai ihmissuhteita haittaava käyttö). Psilosybiini ei kuitenkaan aiheuta fyysistä riippuvuutta kuten eivät muutkaan ns. perinteiset hallusinogeenit, esim. (LSD, meskaliini). Psykologisen riippuvuuden kannalta tärkeää pakonomaista halua saada päihdettä ei myöskään esiinny. Tätä tukee myös havainto siitä, etteivät koe-eläimet ala käyttämään psykedeelejä vapaaehtoisesti toisin kuin esimerkiksi alkoholia ja kokaiinia. Lääketiede ei myöskään tunne vieroitusoireita seurauksena psilosybiinin käytön lopettamisesta. Psilosybiiniin liittyvää ongelmakäyttöä esiintyykin useimmiten ihmisillä, joilla on muutenkin ongelmia päihteiden käytön ja elämänhallinnan kanssa.


title: Psilosybiinisienet

text: Psilosybiiniin kasvaa nopeasti toleranssi eli sietokyky, mikä merkitsee sitä, että runsaassa käytössä käyttäjä alkaa tarvita yhä suurempia annoksia toivotun vaikutuksen aikaansaamiseksi. Myös ristitoleranssia muihin psykedeeleihin kuten LSD:hen on havaittu.


title: Psilosybiinisienet

text: Vaikka psilosiinimyrkytys onkin useimmiten seurausta päihdekäytöstä ja toivottu vaikutus, siitä voi seurata merkittävää ahdistusta ja myrkytystä on mahdollista hoitaa. Myrkytystä hoidetaan ensisijaisesti rauhoittelemalla ahdistunutta potilassa ja pitämällä hänet hiljaisessa ja rauhallisessa ympäristössä; voimakkaasti oireileva potilas tulee toimittaa lääkäriin. On myös varmistettava, ettei kyseessä ole muu myrkkysieni. Lääkehiilestä ei yleensä ole apua, koska myrkyt imeytyvät hyvin nopeasti. Hallusinaatioita voidaan hoitaa fentiatsiineilla tai bentsodiatsepiineilla, mutta yleensä ne häviävät nopeahkosti muutenkin. Psyykkiset vaikutukset ovat täysin kumottavissa 5-HT-reseptorin antagonistilla, kuten ketanseriinilla, koska vaikutukset välittyvät juuri kyseisen reseptorin kautta.


title: Psilosybiinisienet

text: Hallusinogeeniset sienet kuvataan populaarikulttuurissa usein hyvin haitallisiksi kansanterveydelle, vaikka niiden tuottamat hallusinaatiot ovat yleensä lieviä ja tunnistettavissa harhoiksi, ja niiden aiheuttama riippuvuus on lievää. Sienet ovat yleinen inspiraation lähde psykedeliassa kuten psykedeelisessä kuvataiteessa ja musiikissa. Kauhugenreen sijoittuva Shrooms (2007) on eräs taikasieniä käsittelevä elokuva.


title: Psilosybiinisienet

text: Madonlakkien sukuun kuuluvien sienten kasvattaminen, kerääminen, hallussapito, käyttö ja myynti ovat Suomessa huumausainelain (1289/93, 2 §:n 1 momentti) mukaan rikos. Kasvatuskielto kirjattiin lakiin syyskuussa 2008 lähtien. Korkein oikeus linjasi vuonna 2017, että Psilosybe-sienet eivät ole rikoslain tarkoittamia erittäin vaarallisia huumausaineita.


title: Psilosybiinisienet

text: YK:n Psykotrooppisia aineita koskeva yleissopimus (1971) velvoittaa kaikkia osapuolia kieltämään psilosybiinin ja psilosiinin. Sopimuksessa on mukana maailman 217 itsenäisestä valtiosta 183.


title: Psilosybiinisienet

text: Alankomaissa tuoreiden aistiharhoja aiheuttavien sienten tuotanto ja myynti kiellettiin 2008. Jo aiemmin kiellon piirissä olivat kuivatut sienet. Uuden päätöksen taustalla on mediakohu tapahtumasta, jossa sieniä käyttänyt teini-ikäinen ranskalaismatkailija hyppäsi sillalta ja kuoli. Sienten käyttö, kasvatus ja kerääminen luonnosta ovat Hollannissa edelleen laillista, kuten myös muutaman psilosybiiniä sisältävän sienilajin myyminen smart shopeissa.


title: Simon Gjoni

text: Simon Gjoni (1926 – 1991) oli albanialainen säveltäjä. Hän syntyi Shkodërissa ja opiskeli nuorena kitaran, pasuunan ja pianon soittoa. Gjoni sävelsi uransa alkuvaiheissa yli kaksisataa laulua. Hänen tuotantoonsa kuuluu myös muun muassa kantaatti, pianomusiikkia ja sinfonisia teoksia.


title: Martta Koskinen

text: Martta Johanna Koskinen (18. marraskuuta 1896 Hollola – 28. syyskuuta 1943 Helsingin maalaiskunta) oli suomalainen ompelija, joka tuomittiin maanpetoksesta kuolemanrangaistukseen ja kuoli viimeisenä Suomessa teloitettuna naisena 28. syyskuuta 1943.


title: Martta Koskinen

text: Koskinen vangittiin ensimmäisen kerran sisällissodan loppuselvittelyissä Kotkassa 1918 muiden punakaartiin kuuluneiden naisten joukossa ja tuomittiin vankeuteen "osallisuudesta maanpetokseen". Hänet pidätettiin syytettynä Suomen kommunistisen puolueen "salaisen kirjallisuuden" puhtaaksi kirjoittamisesta. Koskinen kiisti syytteen, mutta hänet tuomittiin Turun hovioikeudessa kahdeksi vuodeksi vankeuteen "maanpetoksellisesta toiminnasta".


title: Martta Koskinen

text: Koskinen oli Hertta Kuusisen ja Hella Wuolijoen tuttava. Koskinen teki Wuolijoelle ompelijantöitä tämän omistamassa Marlebäckin kartanossa ja vielä molempien ollessa vankilassakin. Hän jatkoi pitkään, koska viranomaiset eivät voineet edes epäillä, että hän olisi ollut vakooja: Koskinen oli pitkä, näkyvä ja puhui hyvin kovalla äänellä, koska lapsuusaikainen tulirokko oli vahingoittanut hänen kuuloaan pahasti. Lisäksi Koskinen oli kahteen kertaan vankilatuomion saanut tunnettu kommunisti, ja viranomaiset etsivät pienikokoista, massaan sulautuvaa henkilöä. Ompelijan työ oli toimiva suoja.


title: Martta Koskinen

text: Jatkosodan aikaan Koskinen välitti maanalaisena toimivan SKP:n viestejä. Hän toimi myös rintamakarkurien opastajana ja avustajana. Koskinen oli yhteydessä esimerkiksi Yrjö Leinoon. Joulukuussa 1942 Koskisen tärkein apuri, vakooja ja sotilaskarkuri Olavi Heiman jäi kiinni ja antoi hänet ilmi pelätessään henkensä puolesta. Ilmiannon johdosta Koskisen asunnossa Pihlajatie 21:ssä Helsingissä tehtiin kotietsintä, ja sieltä löytyi salaisia sotilastietoja, kuten tietoja Hollolan salaisesta sotilaslentokentästä. Valtiollinen poliisi kuulusteli Koskista. Oikeudessa häntä syytettiin vakoilutoimintaan osallistumisesta ja jopa vakoilijoiden esimiehenä toimimisesta sekä tietojen välittämisestä edelleen "Turun ja Tukholman kaupungeissa olevien asiamiesten kautta vihollisille". Häntä vastaan todisti samoihin aikoihin vangittu desantti Kerttu Nuorteva.


title: Martta Koskinen

text: Koskinen ei suostunut kuulusteluissa kertomaan mitään ja pelasti siten Yrjö Leinon hengen.


title: Martta Koskinen

text: Koskisen kenttäoikeudessa 22. huhtikuuta 1943 saama tuomio "maanpetoksesta kuolemanrangaistukseen" pysyi voimassa sotaylioikeudessa (15. kesäkuuta 1943) ja edelleen korkeimmassa oikeudessa. Presidentti Risto Rytiltä anottiin armahdusta Koskiselle, mutta Ryti hylkäsi armonanomuksen (17. syyskuuta 1943).


title: Martta Koskinen

text: Ministeri Väinö Tanner ja hänen puolisonsa Linda Tanner pyrkivät vaikuttamaan siihen, että tuomio olisi muutettu elinkautiseksi, koska he vastustivat periaatteesta kuolemantuomiota. Yleensä anomukset johtivat tulokseen, ja tuomiot lievennettiin, mutta Koskisesta oli päätetty tehdä varoittava esimerkki. Olle Leinon mukaan esimerkki tehosi, ja koko vakoilurengas hajosi.


title: Martta Koskinen

text: Koskinen teloitettiin ampumalla yhdessä Olavi Heimanin kanssa 28. syyskuuta 1943 Malmin ampumaradalla. Olle Leino sanoo muistokirjoituksia siteeraten, että viime sanoinaan Koskinen huusi kuolemaa Rydille, Tannerille ja Mannerheimille. Koskisen ja Heimanin jäännökset siirrettiin sodan jälkeen yhteishautaan Malmin hautausmaalle. Haudalle on pystytetty kaikkien sodan aikana teloitettujen desanttien, partisaanien ja vakoojien muistomerkki.


title: Martta Koskinen

text: Koskinen on ollut Jari Tervon teoksen "Ohrana" romaanihenkilön ”Vilja Oljenpalo” esikuva.


title: Martta Koskinen

text: Martta Koskisesta kertova dokumenttielokuva "Ompelijatar" sai ensi-iltansa vuonna 2015. Elokuvan on ohjannut Ville Suhonen. Suhonen kirjoitti myös Koskisen elämäkerran "Ompelijatar. Martta Koskisen kuolema ja elämä" (2016).


title: Martta Koskinen

text: Vuonna 2018, teatterialan ammattilaisista ja harrastajista koostuva vapaa kollektiivi, Ylimuonion Urheiluteatteri, julkaisi näytelmän Martta Koskisesta.


title: Hiilikaasu

text:
Hiilikaasu on hiilestä valmistettu palava kaasu. Suppeimmillaan se käsittää häkäpöntöissä muodostuneen kaasun, silloin kun polttoaineena oli puuhiili. Näitä hiilikaasuttimia oli käytössä toisen maailmansodan aikaan runsaasti. Puukaasutin syrjäytti hiilikaasuttimia sodan loppupuolelle mentäessä.
Puukaasuttimen energiatalous on n. kaksi kertaa parempi kuin hiilikaasuttimen.


title: Hiilikaasu

text: Hiilikaasun palavat aineet ovat häkä eli hiilimonoksidi ja vety. Se palaa sinisellä vähävaloisella liekillä. Kaasu muodostuu ilman hapen ja vesihöyryn reagoidessa puuhiilen kanssa. Hiilikaasun lämpöarvo on hiukan matalampi kuin puukaasulla.


title: Hiilikaasu

text: Hiilikaasuksi nimitetään joskus kivihiilestä peräisin olevaa kaasua. Paremmin kivihiilikaasu tunnetaan kaupunkikaasuna tai valokaasuna. Se valmistetaan kivihiilestä kuivatislaamalla sitä noin 1 000 celsiusasteen lämpötilassa.


title: Hiilikaasu

text: Valokaasua ei kannata myöskään sekoittaa generaattori- tai voimakaasun nimellä kulkeneeseen kaasuun, joka valmistettiin kaasugeneraattoreissa ilmalla ja höyryllä kaasuttamalla. Generaattorikaasua käytettiin ensimmäisissä sisäisissä, sylinterillä varustetuissa polttomoottoreissa.


title: Rainer Nygård

text: Rainer Nygård (s. 1972) on suomalaisen metalliyhtyeen Diablon laulaja-kitaristi. Hänen synnyinkaupunkinsa on Kalajoki, mutta nykyisin hän on Tamperelainen.


title: Rainer Nygård

text: Nygård vastaa Diablon kappaleiden sanoituksista. Sävellyksistä Nygårdin kanssa vastaa Diablon soolokitaristi Marko Utriainen.


title: Rainer Nygård

text: Nygård käyttää suomalaisia Ruokangas Guitarsin tekemiä kitaroita.


title: Cheek

text: Jare Henrik Tiihonen, ent. Timonen (s. 22. joulukuuta 1981 Vantaa), taiteilijanimeltään Cheek, on suomalainen uransa lopettanut rap-artisti.


title: Cheek

text: Cheek on julkaissut yhdeksän studioalbumia, joista kolme on ylittänyt kultalevyrajan, kaksi platinarajan ja kolme multiplatinarajan. Neljä albumeista on ollut Suomen virallisen albumilistan ykkösinä. Neljätoista Cheekin esittämää kappaletta on saavuttanut ykkössijan joko Suomen virallisella single- tai latauslistalla (”Sun täytyy”, ”Liekeissä”, ”Jos mä oisin sä”, ”Jippikayjei”, ”Syypää sun hymyyn”, ”Puhelinlangat laulaa”, ”Anna mä meen”, ”Jossu” , ”Timantit on ikuisia”, ”Äärirajoille”, ”Sä huudat”, ”Sillat”, ”Me ollaan ne Part 2” ja ”All Good Everything”). Näiden listojen kymmenen parhaan joukkoon Cheek on yltänyt 35 kappaleella. Hänen videoitaan on katsottu Youtubessa yhteensä yli 109 miljoonaa kertaa.


title: Cheek

text: Cheek on julkaissut omaelämäkertakirjan "JHT – Musta lammas" vuonna 2016 ja Cheekin elämästä kertova elokuva "Veljeni vartija" sai ensi-iltansa vuonna 2018. Vuoteen 2017 mennessä Cheek on Spotifyn kaikkien aikojen kuunnelluin suomalainen artisti. Cheek on palkittu uransa aikana 13 Emma-palkinnolla, mikä on toiseksi eniten Nightwishin jälkeen.


title: Cheek

text: Lahdessa Launeen yläasteella rap-musiikista kiinnostunut Cheek aloitti riimien kirjoittamisen vuonna 1998. Vuonna 2000 hän liittyi lahtelaiseen rap-ryhmään 5th Elementiin. Englanninkielisen, poskea tarkoittavan, artistinimensä hän sai jo kouluaikoina pyöreiden poskiensa vuoksi. Cheekin ensimmäisillä levyillä, omakustanteina julkaistuilla "Human & Beastilla" ja "50/50:lla", suuri osa kappaleista oli vielä englanninkielisiä.


title: Cheek

text: Cheek solmi levytyssopimuksen 2003 Sony Music Entertainmentin kanssa. Ensimmäinen levy-yhtiön kautta julkaistu albumi "Avaimet mun kulmille" julkaistiin 2004. Albumilta julkaistiin myös kolme menestynyttä singleä, "Avaimet mun kiesiin", "Raplaulajan vapaapäivä" ja "Avaimet mun himaan". Suomen virallisella listalla levy nousi 19. sijalle. Albumi on myynyt kultalevyyn oikeuttavan määrän.


title: Cheek

text: Toinen albumi "Käännän sivuu" julkaistiin vuonna 2005. Sen suurin myyntimenestys oli Jonnan kanssa esitetty kappale "Liiku", joka nousi singlelistan viidenneksi. Albumi menestyi myyntilistalla hieman edellistä levyä paremmin sijoittuen 17:nneksi. Albumi on myynyt kultaa.


title: Cheek

text: Vuonna 2007 Cheek siirtyi Sonylta hiphop-musiikin julkaisemiseen erikoistuneen Rähinä Recordsin Alarm Entertainment -levymerkin artisteihin. Alarm Entertainment julkaisi Cheekin kolmannen albumin "Kasvukipuja" vuonna 2007. Ensimmäinen albumilta julkaistu single ”Sun täytyy”, jossa vierailee myös Sami Saari, nousi suoraan Suomen virallisen singlelistan ykköseksi. Toinen single oli ”Tuhlaajapoika”, jossa taas vieraili Tasis Kapasiteettiyksiköstä.


title: Cheek

text: Neljännen albuminsa "Kuka sä oot" Cheek julkaisi 2008. Ensimmäinen singlejulkaisu siltä oli ”Liekeissä”, joka nousi The Voice:n Latauslistan ykköseksi ja valittiin The Voice -radiokanavan kesähittiäänestyksessä Suomen viralliseksi kesähitiksi 2008. Toisena singlenä albumilta julkaistiin ”Kanssa tai ilman”, jonka lauluosuudet esitti Illi. Albumia myytiin kultarajaan oikeuttava määrä.


title: Cheek

text: Cheekin viides albumi, hänen omaa nimeään kantava "Jare Henrik Tiihonen", julkaistiin vuonna 2009. Sen ensimmäinen single ”Jos mä oisin sä” meni listakärkeen ja oli Cheekin ensimmäinen platinaa myynyt single. "Jare Henrik Tiihonen" nousi julkaisuviikollaan albumilistan ykköseksi. Syyskuussa 2009 Cheek sai samalla kertaa neljä kultalevyä albumeista "Kuka sä oot", "Jare Henrik Tiihonen" sekä singleistä ”Liekeissä” ja ”Jos mä oisin sä”. Helsingin Tavastialla järjestettyjen kultalevyjuhlien konsertti kuvattiin ja julkaistiin samana vuonna ilmestyneellä Jare Henrik Tiihonen -DVD:llä. Vuoden 2010 Emma-Gaalassa Cheek voitti palkinnon vuoden 2009 hiphop-levystä. Cheekin kuudes studioalbumi "Jare Henrik Tiihonen 2" julkaistiin vuonna 2010. Levy meni ensimmäisellä viikolla albumilistan ykköseksi ja myi platinaa.


title: Cheek

text: Cheekin konserteissa on alusta lähtien ollut mukana pääasiassa Herrasmiesliiga-yhtyeen Brädi ja TS, joskin Brädin esiintymiset ovat vuodesta 2010 lähtien harventuneet hänen aloitettuaan soolouransa. Vuosina 2004–2008 keikka-dj:nä toimi DJ Komet. Keikkaryhmässä aloitti syksyllä 2008 nykyinen dj, DJ Luoma.


title: Cheek

text: Vuonna 2011 Cheek perusti oman levy-yhtiön, Liiga Music Oy:n. Hän julkaisi seitsemännen "Sokka irti" -nimeä kantavan studioalbuminsa vuonna 2012. Se myi kultaa kolmessa viikossa. Levy myi samana vuonna platinaa ja vuonna 2013 tuplaplatinaa. Albumin nimikappale ”Sokka irti” valittiin The Voicen äänestyksessä vuoden viralliseksi kesähitiksi 2012. Cheek voitti kesähitti-tittelin jo toistamiseen.


title: Cheek

text: Syksyllä 2012 Cheek oli mukana Nelosella esitetyssä Vain elämää -televisiosarjan ensimmäisellä tuotantokaudella, jossa seitsemän kotimaista artistia esitti toistensa kappaleita.


title: Cheek

text: Keväällä 2013 Cheekin syyskuussa 2013 järjestettävät keikat Helsingin jäähallissa myytiin molemmat alle tunnissa loppuun. Ensimmäinen myytiin loppuun noin tunnissa ja toinen 20 minuutissa, mitä ei ole aiemmin tapahtunut kotimaisen sooloartistin kohdalla.


title: Cheek

text: Cheek julkaisi kahdeksannen albuminsa "Kuka muu muka" 20. syyskuuta 2013. Albumi myi neljässä päivässä tuplaplatinaa ja on myynyt tähän mennessä multiplatinaa. Albumi nousi Suomen virallisen albumilistan sijalle yksi. Cheek teki kotimaista listahistoriaa olemalla kärkipaikalla viidellä eri listalla: albumi-, independent-, midprice- (Sokka irti), single- ja latauslistoilla. Myös singlelistalla kahdenkymmenen myydyimmän biisin joukosta löytyy yhdeksän "Kuka muu muka" -albumin kappaletta. Albumilta toukokuussa 2013 julkaistu esikoissingle ”Jossu” oli vuoden 2013 Kesäkumi-kappale.


title: Cheek

text:
19. marraskuuta 2013 Cheek piti tiedotustilaisuuden, jossa hän ilmoitti järjestävänsä Helsingin olympiastadionilla konsertin.
Elokuussa 2014 Cheek konsertoi Helsingin olympiastadionilla ensimmäisenä yksittäisenä suomalaisena artistina. Alkuperäinen esiintymispäivä oli 23. elokuuta, mutta suuren suosion vuoksi Cheek järjesti stadionilla toisen konsertin päivää aiemmin 22. elokuuta. 23. päivän konsertin liput varattiin loppuun 71 minuutissa. Viiden päivän kuluttua lipunmyynnin aloittamisesta stadion oli loppuunmyyty. Lisäkonsertti loppuunvarattiin 35 minuutissa.


title: Cheek

text: Stadionkeikkojen jälkeen Cheek vetäytyi tauolle.


title: Cheek

text: 8. heinäkuuta 2015 paljastettiin, että Cheek tekee paluun esiintymällä Blockfestin pääesiintyjänä 22. elokuuta 2015 Ratinan stadionilla. Ennen paluukeikkaa hän julkaisi uuden singlen, ”Sä huudat”, 19. elokuuta 2015. Paluun vahvistamista edeltävänä iltana kahdeksalla suomalaisella TV-kanavalla esitettiin mainos, jossa pyöri Cheekin liekeissä oleva leijonalogo.


title: Cheek

text: Cheek kertoi YleX:n haastattelussa paluun käynnistävän kolme vuotta kestävän suunnitelman, joka artistin mukaan tulee paljastumaan ”pala palalta”.


title: Cheek

text: Vuonna 2016 syksyllä Cheek ja Elastinen perustivat duon Profeetat ja julkaisivat 2016 loppupuolella ensimmäisen yhteisen kappaleensa ”Sinuhe”. Parivaljakko teki myös keväällä 2017 keikkoja Hartwall Areenalla.


title: Cheek

text: Keskiviikkona 15. marraskuuta 2017 Cheek piti tiedotustilaisuuden, jossa hän ilmoitti lopettavansa musiikkiuransa ja pitävänsä jäähyväiskonsertin 25. elokuuta 2018 Lahden Mäkimontussa. Konsertti piti järjestää Helsingin olympiastadionilla mutta se ei ollut mahdollista stadionilla olevan remontin takia. Cheek kertoi tiedotustilaisuudessa, että hän oli tehnyt päätöksen uran lopettamisesta jo vuonna 2014, kun hän piti vuoden pituisen tauon.


title: Cheek

text: Yli 30 000 lippua Cheekin "Valot sammuu" -nimiseen jäähyväiskonserttiin 25. elokuuta 2018 Lahden Mäkimontussa myytiin loppuun alle minuutissa marraskuussa 2017. Edelliseksi päiväksi 24. elokuuta 2018 järjestettiin toinen konsertti, jonka liput myytiin myös loppuun heti.


title: Cheek

text: Vuonna 2018 ensi-iltansa sai Cheekin elämäkertaelokuva "Veljeni vartija". Elokuvassa Cheekiä näyttelee Antti Holma. Elokuvan on ohjannut Jukka-Pekka Siili ja sen käsikirjoittajana toimi hänen ohellaan Aleksi Bardy. Elokuvan tuotannosta vastaa Annika Sucksdorff ja Dome Karukoski / Helsinki-filmi Oy.


title: Cheek

text: Cheek voitti parhaan artistin ja parhaan musiikkivideon (”Enkelit”) Emma-palkinnot vuonna 2018.


title: Cheek

text: Tiihosella on kaksi veljeä ja kaksi siskoa. Toinen veljistä on Jere-niminen kaksosveli. Hänen isoisänsä oli mäkihyppääjä Väinö Tiihonen (1912–1957), joka edusti Suomea sekä Garmisch-Partenkirchenin olympiakisoissa 1936 että Lahden MM-kisoissa vuonna 1938. Tiihonen on koulutukseltaan markkinointiin suuntautunut liiketalouden tradenomi Lahden ammattikorkeakoulusta. Nykyisin hän asuu Helsingissä.


title: Cheek

text: Hänellä diagnosoitiin vuonna 2009 kaksisuuntainen mielialahäiriö, johon hän sai apua terapiasta ja lääkityksestä. Vuonna 2014 hän sairastui masennukseen. Vuonna 2011 hän sai lievän tuomion pahoinpitelystä. Hänellä oli vuonna 2011 suhde Miss Suomen Pia Lambergin (ent. Pakarinen) kanssa.


title: Cheek

text: Tiihosesta tuli vuoden 2014 olympiastadionkeikkojen ja "Vain elämää" -julkisuuden myötä yksi Suomen suurituloisimmista muusikoista. Vaikka Tiihonen ei musiikissaan ota kantaa poliittisiin tai yhteiskunnallisiin asioihin, hän on kertonut kannattavansa oikeistolaisia arvoja ja ajatuksia. Hän oli presidentinvaalin 2012 aikaan mukana Sauli Niinistön vaalikampanjassa. Vuonna 2012 Tiihonen sai tasavallan presidentti Sauli Niinistöltä kutsun itsenäisyyspäivän vastaanotolle.


title: Cheek

text: Tiihonen on palvellut varusmiehenä Panssariprikaatissa ja on sotilasarvoltaan panssarijääkäri.


title: Thoma Gaqi

text: Thoma Gaqi (s. 21. elokuuta 1948 Korçë) on albanialainen säveltäjä. Hän opiskeli Tiranassa Çesk Zadejan johdolla. Gaqi on säveltänyt muun muassa tansseja, soitinmusiikkia ja sinfonisen runoelman "Borova". Säveltäjä työskentelee tällä hetkellä Tiranassa.


title: Talonpoikaiskansan puolue

text: Talonpoikaiskansan puolue oli Karjalassa 1920-luvulla toiminut suomalainen pienpuolue.


title: Talonpoikaiskansan puolue

text: Talonpoikaiskansan puolue perustettiin virallisesti vuosien 1926–1927 vaihteessa, mutta idean takana olleet osallistuivat jo eduskuntavaaleihin 1924 nimellä Talonpoikain vaaliliitto. Karjalankannaksella syntynyt vaaliliitto arvosteli populistisen ankarasti heikenneitä elinoloja osoittaen syyttävän sormensa Maalaisliiton suuntaan. Vaaliliiton kärkinimi oli räisäläläinen radikaali Matti Läheniemi, jonka mukaan liikkeen kannattajia on kutsuttu "läheniemeläisiksi".


title: Talonpoikaiskansan puolue

text: Uuden talonpoikaispuolueen perustamisesta oli Karjalan talonpoikien liikkeen piirissä keskusteltu jo pari vuotta ja asiasta oli puhuttu useissa kokouksissa. Parikkalalaisten talonpoikien koolle kutsumassa Jyväskylän kokouksessa 10.–11. joulukuuta 1926 uusi puolue viimein päätettiin perustaa. Kuitenkin jo toisessa Jyväskylän kokouksessa 18. helmikuuta 1927 liike jakautui kahtia, kun paikalle tulivat myös edelliskokouksesta sivussa olleet läheniemeläiset. Riitaa syntyi muun muassa puolueen nimestä ja vähemmistöön jääneet parikkalalaiset poistuivat pitämään omaa kokoustaan, joka päätti perustaa kilpailevan Maanviljelijäin puolueen. Arvo Kemppainen improvisoi sitten Talonpoikaiskansan puolueelle ohjelman parikkalalaisten vietyä luonnokset mennessään. Populistisessa ohjelmassa tuomittiin virkamiehet, kirkko ja papisto ja vaadittiin talonpoikien aseman parantamista.


title: Talonpoikaiskansan puolue

text: Talonpoikaiskansan puolueen organisaatio ei koskaan ehtinyt kehittyä kovin pitkälle ja järjestynyttä toimintaa oli vain muutamalla paikkakunnalla Karjalassa. Vahvinta kannatusaluetta olivat Räisälän lisäksi Kaukola ja Soanlahti. Eduskuntavaaleihin 1927 puolue osallistui vain Viipurin läänin itäisessä vaalipiirissä kahdeksalla ehdokkaalla, jotka saivat yhteensä 1 341 (0,15 %) ääntä. Seuraavissa vaaleissa 1929 muodostettiin vaaliliitto Maanviljelijäin puolueen kanssa, mutta tulos oli edellistäkin huonompi. Läheniemeläiset osallistuivat vielä eduskuntavaaleihin 1933, mutta tuolloin ei enää käytetty puolueen nimeä.


title: Talonpoikaiskansan puolue

text: Puolueen äänenkannattaja oli toukokuussa 1926 ilmestymisensä aloittanut "Talonpojan Sanomat" (1926–1927), joka oli lähinnä Läheniemen luomus. Lehti jäi lyhytaikaiseksi ja sitä ilmestyi vain 68 numeroa, vaikka rahoitusta saatiin esimerkiksi talonpoikien liikkeeseen kontaktia hakeneelta Suomen kommunistiselta puolueelta. SKP:n jäseniä osallistui Talonpoikaiskansan puolueen toimintaan, vaikka asia pyrittiin pitämään salassa. SKP:n ei kuitenkaan voida sanoa hallinneen puoluetta, sillä monet rivijäsenet eivät tienneet yhteydestä eikä puoluejohtaja Läheniemi itse ollut kommunisti. Juho Meronen osallistui Talonpoikaiskansan puolueen edustajana Komintern-johtoisen Punaisen talonpoikaisinternationaalin (Krestintern) kansainväliseen konferenssiin Moskovassa 1927, mikä sai monet pitämään puoluetta kommunistien peitejärjestönä. Esimerkiksi puolueohjelman laatinut Kemppainen erosi tämän jälkeen puolueesta sen mentyä hänen mielestään liikaa vasemmalle.


title: Shkodër

text: Shkodër eli Skutari () on kaupunki Albaniassa. Se on Shkodërin maakunnan pääkaupunki. Kaupungin asukasluku on noin 143 000 (2011). Shkodër on yksi Albanian vanhimmista kaupungeista ja se perustettiin ennen ajanlaskun alkua. Keskiajalla aluetta asuttivat slaavit. Shkodërin yliopisto perustettiin vuonna 1992. Kaupunki sijaitsee Skutarijärven kaakkoispäässä.


title: Shkodër

text: Antiikin aikana kaupungin nimi oli "Skodra" ja se toimi muun muassa Illyrian viimeisen kuninkaan, Gentiuksen pääkaupunkina kunnes hänet kukistettiin vuonna 168 eaa.


title: Rannikko-Pohjanmaa

text: Rannikko-Pohjanmaa () on nimi, jota Merenkurkun rannikolla sijaitsevan nykymaakunnan alueella toimivista yhteisöistä jotkut käyttävät nimissään, kuten Rannikko-Pohjanmaan Yrittäjät, Rannikko-Pohjanmaan sosiaali- ja perusterveydenhuollon kuntayhtymä , Rannikko-Pohjanmaan Sydänpiiri , Elegan Rannikko Pohjanmaan alue, Nordean Rannikko-Pohjanmaan alue ja Sotainvalidien Veljesliiton Rannikko-Pohjanmaan osasto.